               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.2.2016
            COM(2016) 67 final
            2016/0039(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για τη χορήγηση περαιτέρω μακροοικονομικής χρηματοδοτικής συνδρομής στην Τυνησία
            {SWD(2016) 30 final}

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Αιτιολόγηση και στόχοι της πρότασης

               Παράλληλα με μια παρατεταμένη και εύθραυστη διαδικασία πολιτικής μετάβασης μετά την επανάσταση του 2011, η οικονομία της Τυνησίας υπέστη τις συνέπειες των συνεχών εσωτερικών αναταραχών, της περιφερειακής αστάθειας, (μεταξύ άλλων τις επιπτώσεις των συγκρούσεων στη Λιβύη) και του εξασθενημένου διεθνούς περιβάλλοντος (ιδίως στη ζώνη του ευρώ). Οι εν λόγω δυσμενείς εξελίξεις οδήγησαν στο να επιδεινωθούν σημαντικά οι επιδόσεις της ως προς την ανάπτυξη, τη δημοσιονομική της θέση καθώς και τη θέση της όσον αφορά το ισοζύγιο πληρωμών. Το 2015, κυρίως ως αποτέλεσμα των δυσμενών οικονομικών επιπτώσεων που αποτελούσαν απόρροια των τρομοκρατικών επιθέσεων (ιδίως στον τομέα του τουρισμού, των μεταφορών και των επενδύσεων) και εξ αιτίας διαταραχών στην παραγωγή οι οποίες οφείλονταν σε κοινωνικές αναταραχές, οι προβλέψεις για την ανάπτυξη αναθεωρήθηκαν σημαντικά προς τα κάτω, ενώ η κατάσταση αυτή επηρεάζει αρνητικά την ήδη ευάλωτη θέση του ισοζυγίου πληρωμών και τη δημοσιονομική θέση της χώρας, προκαλώντας σημαντικές χρηματοδοτικές ανάγκες.

               Ταυτόχρονα, η χώρα συνέχισε να κάνει σημαντικά βήματα προς την εδραίωση των δημοκρατικών μηχανισμών, συμπεριλαμβανομένης της έγκρισης του νέου Συντάγματος τον Ιανουάριο του 2014, μολονότι από την πολιτική αυτή μετάβαση δεν λείπουν οι δυσκολίες και τα επεισόδια αστάθειας.

               Στα μέσα Απριλίου 2013, η Τυνησία κατέληξε σε συμφωνία με το Διεθνές Νομισματικό Ταμείο (ΔΝΤ) σχετικά με μια συμφωνία Stand-By (SBA) διάρκειας 24 μηνών και ύψους 1,75 δισεκ. δολαρίων ΗΠΑ, η οποία εγκρίθηκε από το Συμβούλιο του ΔΝΤ τον Ιούνιο του 2013, και η οποία στη συνέχεια παρατάθηκε μέχρι τον Δεκέμβριο του 2015. Κατά τη διάρκεια του Αυγούστου 2013, ζήτησε επίσης συμπληρωματική μακροοικονομική χρηματοδοτική συνδρομή (ΜΧΣ) από την ΕΕ. Για το λόγο αυτό, η Ευρωπαϊκή Επιτροπή πρότεινε τη χορήγηση ΜΧΣ ύψους 250 εκατ. ευρώ τον Δεκέμβριο του 2013 με τη μορφή δανείων (ΜΧΣ-I), την οποία οι συννομοθέτες αύξησαν σε 300 εκατ. ευρώ και ενέκριναν στα τέλη Μαΐου 2014. Το μνημόνιο συνεννόησης (ΜΣ) το οποίο καθορίζει τους όρους πολιτικής που συνδέονται με το δάνειο αυτό τέθηκε σε ισχύ στα τέλη Μαρτίου 2015.

               Μετά την ολοκλήρωση της 6ης επανεξέτασης του προγράμματος του ΔΝΤ τον περασμένο Σεπτέμβριο, η Τυνησία ζήτησε τη δρομολόγηση διάδοχης ρύθμισης με το ΔΝΤ, πιθανώς 4ετούς διάρκειας. Το νέο πρόγραμμα του ΔΝΤ είναι ακόμη υπό διαπραγμάτευση αλλά αναμένεται να υποβληθεί προς έγκριση στο Συμβούλιο του ΔΝΤ την άνοιξη του 2016. Η πράξη ΜΧΣ-Ι βρίσκεται σε καλό δρόμο, παρά κάποιες καθυστερήσεις όσον αφορά την εφαρμογή της. Η πρώτη δόση εκταμιεύθηκε στις 7 Μαΐου 2015 και, δεδομένου ότι τηρήθηκαν από την Τυνησία οι προϋποθέσεις που συμφωνήθηκαν με την ΕΕ στο ΜΣ, η δεύτερη δόση εκταμιεύθηκε την 1η Δεκεμβρίου 2015. Η τρίτη και τελευταία δόση αναμένεται να εκταμιευτεί στη διάρκεια του δεύτερου τριμήνου του 2016, υπό την προϋπόθεση ότι πληρούνται οι όροι του ΜΣ.

               Στο πλαίσιο αυτό, ο Πρωθυπουργός της Τυνησίας, με επιστολή που απέστειλε προς τον Πρόεδρο Juncker, τον Αύγουστο του 2015, και επανέλαβε τον Δεκέμβριο με επιστολή του Υπουργού αναπτυξιακής συνεργασίας και επενδύσεων, ζήτησε δεύτερη πράξη ΜΧΣ από την ΕΕ ύψους 500 εκατ. ευρώ, η οποία θα συνοδεύει το διάδοχο πρόγραμμα του ΔΝΤ. Λαμβάνοντας υπόψη τις σοβαρές επιπτώσεις που έχει η κατάσταση της ασφάλειας στην οικονομία και στις εξωτερικές χρηματοδοτικές ανάγκες της Τυνησίας κατά τη διάρκεια μιας περιόδου παγίωσης της πολιτικής μετάβασής της, και έπειτα από επικαιροποιημένη εκτίμηση των αναγκών εξωτερικής χρηματοδότησης της χώρας που πραγματοποιήθηκε σε συνεργασία με το ΔΝΤ, η Ευρωπαϊκή Επιτροπή υποβάλλει στο Ευρωπαϊκό Κοινοβούλιο και στο Συμβούλιο πρόταση χορήγησης δεύτερης ΜΧΣ (MΧΣ-II) στη Δημοκρατία της Τυνησίας, ανώτατου ύψους 500 εκατομμυρίων ευρώ, υπό τη μορφή μεσοπρόθεσμων δανείων. Το προτεινόμενο ποσό συνάδει επίσης με το αναμενόμενο μέγεθος του προγράμματος του ΔΝΤ, με τους σημαντικούς κινδύνους που αντιμετωπίζει σήμερα η οικονομία της Τυνησίας, και με την ισχυρή δέσμευση της ΕΕ για τη στήριξη της πολιτικής και οικονομικής μετάβασης στην Τυνησία.

               Η προτεινόμενη νέα ΜΧΣ θα βοηθήσει την Τυνησία να καλύψει μέρος των υπολειπόμενων εξωτερικών χρηματοδοτικών αναγκών της, που εκτιμώνται σε περίπου 2,9 δισεκ. δολάρια ΗΠΑ για την περίοδο 2016-17, στο πλαίσιο του νέου προγράμματος του ΔΝΤ. Αναμένεται δε να οδηγήσει στη μείωση των βραχυπρόθεσμων αδυναμιών του ισοζυγίου πληρωμών και των δημοσιονομικών ευπαθειών της οικονομίας, παράλληλα με τη στήριξη των προγραμμάτων προσαρμογής που θα συμφωνηθούν με το ΔΝΤ και την Παγκόσμια Τράπεζα, καθώς και με τις μεταρρυθμίσεις που έχουν συμφωνηθεί στο πλαίσιο των πράξεων δημοσιονομικής στήριξης της ΕΕ, ιδίως τη συγκρότηση κρατικού μηχανισμού Programme d’appui à la relance (PAR). Η προτεινόμενη ΜΧΣ-II συνάδει με τους προσανατολισμούς της Ευρωπαϊκής Πολιτικής Γειτονίας (ΕΠΓ) καθώς και με τις προσπάθειες της διεθνούς κοινότητας, συμπεριλαμβανομένης της πρωτοβουλίας της Εταιρικής Σχέσης της Deauville των G-7, για παροχή βοήθειας στην Τυνησία σε αυτή τη δύσκολη περίοδο.

               Στο πλαίσιο αυτό, και όπως έχει διατυπωθεί στο έγγραφο εργασίας των υπηρεσιών της Επιτροπής που συνοδεύει την παρούσα πρόταση, η Επιτροπή θεωρεί, με βάση και την αξιολόγηση της πολιτικής κατάστασης από την Ευρωπαϊκή Υπηρεσία Εξωτερικής Δράσης (ΕΥΕΔ), ότι πληρούνται οι πολιτικές και οικονομικές προϋποθέσεις για μια πράξη ΜΧΣ με βάση τα όσα προτείνονται σχετικά με το ύψος και τη φύση αυτής.

               Γενικό ιστορικό

               Ύστερα από μια διετία σταθερής αλλά χαμηλής αύξησης του ΑΕΠ, στο πλαίσιο του προγράμματος του ΔΝΤ (2,3 % το 2013 και το 2014), η αύξηση για το 2015 αναθεωρήθηκε προς τα κάτω σε 0,5 % έναντι πρόβλεψης 3 % στις αρχές του έτους. Η οικονομία της Τυνησίας υπέστη ισχυρό πλήγμα κυρίως εξαιτίας των τρομοκρατικών επιθέσεων του 2015, που έπληξαν βασικούς οικονομικούς τομείς. Οι αρνητικές επιπτώσεις των επιθέσεων στον τουριστικό τομέα (ο οποίος συμβάλλει περίπου με ποσοστό 7 % στο ΑΕΠ και αντιπροσωπεύει περίπου το 15 % του εργατικού δυναμικού) και στον τομέα των μεταφορών (που συμβάλλει επίσης με ποσοστό περίπου 7 % στο ΑΕΠ, εκ του οποίου το 20 % εξαρτάται από τα τουριστικά ταξίδια), καθώς και στη στάση των ξένων επενδυτών, σε συνδυασμό με διαταραχές στην παραγωγή φωσφορικών αλάτων, στις μεταφορές και σε άλλους τομείς (λόγω παύσεων εργασίας και απεργιών), συνέβαλαν στην εν λόγω προς τα κάτω αναθεώρηση. Οι αρχές της Τυνησίας και το Διεθνές Νομισματικό Ταμείο (ΔΝΤ) αναμένουν βελτίωση της ανάπτυξης το 2016, εφόσον δεν προκύψουν νέοι κλυδωνισμοί, στηριζόμενη στην αργή ανάκαμψη του τουριστικού κλάδου και στην εξομάλυνση της εγχώριας παραγωγής. Εντούτοις, το βασικό αυτό σενάριο ενέχει ισχυρούς κινδύνους επιδείνωσης.

               Αυτά τα χαμηλά ποσοστά ανάπτυξης, σε κάθε περίπτωση, δεν θα επαρκέσουν ώστε να επιτευχθεί σημαντική μείωση της ανεργίας, η οποία παραμένει υψηλή, σε ποσοστό 15%, και πλήττει ιδιαίτερα τους νέους και τους απόφοιτους (σε ποσοστό άνω του 30%) καθώς και τις γυναίκες (21,6%). Επιπλέον, η απασχόληση στην άτυπη οικονομία εξακολουθεί να αντιπροσωπεύει περίπου το 50 % των εργαζομένων ηλικίας μεταξύ 15 και 24 ετών.

               Ο μέσος δείκτης του πληθωρισμού ανήλθε σε 5,5% το 2014 και παρουσιάζει πτωτική τάση, λόγω της μείωσης των τιμών των διεθνών βασικών προϊόντων, της σταθερής εγχώριας παραγωγής τροφίμων, της εξασθένησης της εγχώριας ζήτησης και της συνετούς νομισματικής πολιτικής. Ο ονομαστικός πληθωρισμός αναμένεται να μετριαστεί σε 4,9 % κατά μέσο όρο το 2015 και να παραμείνει γύρω στο 4 % για τα επόμενα 5 έτη.

               Ύστερα από μια αυστηρότερη νομισματική πολιτική μεταξύ του 2012 και των μέσων του 2014 ως απόκριση στις πληθωριστικές πιέσεις και στην επιδείνωση των εξωτερικών και δημοσιονομικών ανισορροπιών, η Κεντρική Τράπεζα της χώρας μείωσε το επιτόκιο αναφοράς της κατά 50 μονάδες βάσης (σε 4,25 %) τον περασμένο Οκτώβριο, προκειμένου να συμβάλει στην αναζωπύρωση του ρυθμού αύξησης του ΑΕΠ εν μέσω επιβράδυνσης του δείκτη τιμών καταναλωτή.

               Όσον αφορά τα δημόσια οικονομικά, η Τυνησία επέτυχε κάποιο βαθμό δημοσιονομικής εξυγίανσης το 2014, καθώς το διαρθρωτικό δημοσιονομικό ισοζύγιο (το οποίο, μεταξύ άλλων, αποκλείει το κόστος της ανακεφαλαιοποίησης των τραπεζών και λοιπά έκτακτα μέτρα) μειώθηκε από 5,1 % του ΑΕΠ το 2013 σε 4,2 % του ΑΕΠ το 2014. Ωστόσο, το 2015, σε μεγάλο βαθμό λόγω μέτρων αντιμετώπισης των δαπανών που ελήφθησαν στον απόηχο των τρομοκρατικών επιθέσεων, και παρά την εξοικονόμηση δαπανών που προέκυψε από τις χαμηλότερες από τις αναμενόμενες τιμές του πετρελαίου, το διαρθρωτικό έλλειμμα αναμένεται να αυξηθεί σε 4,7 % του ΑΕΠ. Ο νόμος για τον προϋπολογισμό του 2016 προβλέπει μείωση του διαρθρωτικού ελλείμματος σε 4,2 % του ΑΕΠ, η οποία θα επιτευχθεί σε μεγάλο βαθμό μέσω της αύξησης των εσόδων (εν μέρει λόγω της επιβολής ΦΠΑ), και μέσω χαμηλότερων δαπανών για επιδοτήσεις (κυρίως λόγω προσδοκιών ότι θα υπάρξει μείωση των διεθνών τιμών πετρελαίου και σταθερή συναλλαγματική ισοτιμία). Εντούτοις, η προβλεπόμενη πρόσληψη περίπου 15.000 επιπλέον δημοσίων υπαλλήλων (κυρίως στους τομείς της άμυνας και της ασφάλειας) θα οδηγήσει σε αύξηση των μισθολογικών δαπανών.

               Εν τω μεταξύ, το χρέος της γενικής κυβέρνησης εξακολούθησε να αυξάνεται, ανερχόμενο σε ποσοστό 50% του ΑΕΠ το 2014 και προβλέπεται να κορυφωθεί σε 61% του ΑΕΠ έως τα τέλη του 2018 προτού αρχίσει να αντιστρέφεται αυτή η τάση. Επίσης, έχει προγραμματιστεί σημαντική αύξηση στην εξόφληση του δημόσιου χρέους την επόμενη διετία (από περίπου 600 εκατ. δολάρια ΗΠΑ το 2015 σε περισσότερα από 1,4 δισεκατ. δολάρια ΗΠΑ το 2017 και περίπου σε 1,2 δισεκατ. δολάρια ΗΠΑ το 2018).

               Όσον αφορά το ισοζύγιο πληρωμών το έλλειμμα του ισοζυγίου τρεχουσών συναλλαγών διευρύνθηκε περαιτέρω το 2014, φθάνοντας το 8,9 % του ΑΕΠ έναντι 8,3 % του ΑΕΠ το 2013, και αναμένεται να παραμείνει σε μη βιώσιμο υψηλό επίπεδο το 2015, παρά τη μείωση των τιμών του πετρελαίου, την υποχώρηση της εγχώριας οικονομικής δραστηριότητας και τις βελτιωμένες επιδόσεις ως προς τις εξαγωγές. Από τις αρνητικές συνέπειες για τον τουρισμό λόγω της τρομοκρατικής επίθεσης στο Sousse αναμένεται να ασκηθούν πρόσθετες πιέσεις στο έλλειμμα του ισοζυγίου τρεχουσών συναλλαγών, με αποτέλεσμα το έλλειμμα να φτάσει και πάλι στο 8,8 % του ΑΕΠ. Οι εισροές ιδιωτικών κεφαλαίων στην Τυνησία έχουν αποδυναμωθεί από το 2011, συμβάλλοντας στον ευάλωτο χαρακτήρα του ισοζυγίου πληρωμών. Οι καθαρές άμεσες ξένες επενδύσεις, που αντιστοιχούσαν κατά μέσο όρο περίπου στο 5 % του ΑΕΠ κατά την περίοδο 2005-2010, μειώθηκαν σε ποσοστό μόλις άνω του 2 % του ΑΕΠ την τελευταία διετία.

               Σε αυτό το πλαίσιο ευρέος ελλείμματος του ισοζυγίου τρεχουσών συναλλαγών και εξασθένισης της εισροής κεφαλαίων, η Τυνησία έπρεπε να στηρίζεται όλο και περισσότερο σε επίσημες χρηματοδοτικές εισροές. Το 2015, η Τυνησία κατόρθωσε επίσης να καλύψει εν μέρει το κενό της εξωτερικής της χρηματοδότησης με την έκδοση τον Ιανουάριο του 2015, ευρώ-ομολόγου ύψους 1 δισεκ. δολαρίων ΗΠΑ με επιτόκιο 5,75 % και 10ετή διάρκεια, το οποίο υπερκαλύφθηκε από διεθνείς επενδυτές, παρά το γεγονός ότι δεν περιλαμβάνει κρατική εγγύηση από αλλοδαπό δωρητή.

               Τα επίσημα συναλλαγματικά διαθέσιμα έληξαν το 2014 σε ύψος 7,7 δισεκ. δολάρια ΗΠΑ, ή στο αντίστοιχο εισαγωγών 3 μόλις μηνών, σε σύγκριση με τον αρχικό στόχο των 9 δισεκ. δολαρίων στο πλαίσιο του προγράμματος του ΔΝΤ. Το διεθνές ομόλογο ύψους 1 δισεκ. δολαρίων ΗΠΑ του Ιανουαρίου 2015 αύξησε το επίπεδο του αποθεματικού, αλλά, μέχρι το τέλος Οκτωβρίου, τα αποθέματα μειώθηκαν εκ νέου σε περίπου 6,5 δισεκατομμύρια δολάρια ΗΠΑ, δηλαδή σε κάτι λιγότερο από εισαγωγές 4 μηνών, καθώς τα τουριστικά έσοδα μειώθηκαν μετά τις τρομοκρατικές επιθέσεις. Το επίπεδο του αποθεματικού κατά το τέλος του 2015 αναμένεται να ανέλθει πλέον σε 7,5 δισεκ. δολάρια ΗΠΑ. Το επίπεδο αυτό βρίσκεται σαφώς κάτω των 8,2 δισεκ. δολαρίων ΗΠΑ που είχε προβλέψει το ΔΝΤ για το τέλος του έτους στο πλαίσιο της 6ης επανεξέτασης του προγράμματος (που ολοκληρώθηκε στα τέλη Σεπτεμβρίου 2015) και συγκρίνεται με αποθεματικό 10,1 δισεκατ. δολαρίων ΗΠΑ που ήταν ο στόχος του αρχικού προγράμματος.

               Το εξωτερικό χρέος αυξήθηκε από 48% του ΑΕΠ το 2011 σε περίπου 56,2% του ΑΕΠ το 2014, και αναμένεται να κορυφωθεί στο 72,3% του ΑΕΠ το 2018 πριν αρχίσει να αντιστρέφεται αυτή η τάση. Οι αξιολογήσεις δημόσιου χρέους της Τυνησίας υποβαθμίστηκαν επανειλημμένα από το 2011, την τελευταία φορά το 2014 (από Ba2 σε Ba3 από τον οίκο Moody’s και από BB σε BB - από την Standard & Poor’s.)

               Η Τυνησία εξακολουθεί να αντιμετωπίζει σημαντικές προκλήσεις ως προς τις διαρθρωτικές της μεταρρυθμίσεις. Ενώ η χώρα διήνυσε κατά το 2000 - 2010 περίοδο σχετικά υψηλής κατά κεφαλήν οικονομικής ανάπτυξης (μία από τις υψηλότερες μεταξύ των χωρών - εισαγωγέων πετρελαίου από την περιοχή της Μέσης Ανατολής και της Βορείου Αφρικής (MENA)), εξακολουθεί να πάσχει από ορισμένες διαρθρωτικές αδυναμίες. Συγκεκριμένα, χαρακτηρίζεται από υπερβολική εξάρτηση από μια χαμηλής προστιθέμενης αξίας βιομηχανία εξαγωγικού προσανατολισμού, ευρισκόμενη κοντά στην ακτογραμμή, στοιχείο που συμβάλλει στη μη ισόρροπη εξέλιξη της περιφερειακής οικονομικής ανάπτυξης και πάσχει από μια άκαμπτη αγορά εργασίας και αναντιστοιχία δεξιοτήτων, γεγονός που συμβάλλει στην υψηλή ανεργία, ιδίως μεταξύ των νέων. Σε συνδυασμό με την αντίληψη που επικρατεί ως προς την ανεπάρκεια της διαφάνειας και της οικονομικής διακυβέρνησης, το μοντέλο ανάπτυξης οδήγησε στην άνιση κατανομή των οικονομικών οφελών μεταξύ του πληθυσμού.

               Συνολικά, η πρόοδος των μεταρρυθμίσεων παραμένει περιορισμένη, εν μέρει λόγω της εύθραυστης πολιτικής μετάβασης, μολονότι η πρόσφατη θετική τάση είναι ενθαρρυντική και η κυβέρνηση παραμένει προσηλωμένη στη συνέχιση της θετικής μεταρρυθμιστικής πορείας. Το μεγαλύτερο μέρος της προκαταρκτικής εργασίας για ορισμένες βασικές μεταρρυθμίσεις (ιδίως για τη φορολογική πολιτική και διοίκηση, τη βελτίωση του επιχειρηματικού και επενδυτικού κλίματος, και τη μεταρρύθμιση του χρηματοπιστωτικού τομέα) ήταν σημαντικό και αναμένεται να ανοίξει τον δρόμο για την εφαρμογή περαιτέρω μεταρρυθμίσεων. Για άλλες μεταρρυθμίσεις απαιτούνται περαιτέρω ενδιάμεσα στάδια, ισχυρή πολιτική δέσμευση και στήριξη για να εφαρμοστούν πλήρως (όπως η μεταρρύθμιση των επιδοτήσεων και η βελτίωση του δικτύου κοινωνικής ασφάλειας).

               Στις 7 Ιουνίου 2013, το διοικητικό συμβούλιο του ΔΝΤ ενέκρινε, όπως σημειώθηκε, διετή συμφωνία stand-by ύψους 1,75 δισεκ. δολαρίων ΗΠΑ (400% της ποσόστωσης της Τυνησίας), η οποία παρατάθηκε ακολούθως έως τον Δεκέμβριο του 2015 . Η Τυνησία ζήτησε την έκδοση διάδοχης ρύθμισης με το ΔΝΤ, η οποία αναμένεται να έχει τετραετή διάρκεια και είναι πιθανόν να στηρίζεται από διευρυμένο πιστοδοτικό μηχανισμό (ΔΠΜ). Το πρόγραμμα, το οποίο εξακολουθεί να τελεί υπό διαπραγμάτευση, αναμένεται να υποβληθεί προς έγκριση στο Συμβούλιο των Διοικητών του ΔΝΤ την άνοιξη του 2016. Αν και το τελικό του ύψος δεν έχει ακόμη καθοριστεί, αναμένεται να είναι μεγαλύτερο από την τρέχουσα συμφωνία SBA.

               Οι αναθεωρημένες προβλέψεις του ΔΝΤ τον Νοέμβριο υποδεικνύουν ότι υφίστανται σημαντικές ανάγκες όσον αφορά το ισοζύγιο πληρωμών για την περίοδο 2016-2017, με τις συνολικές ανάγκες εξωτερικής χρηματοδότησης να εκτιμώνται σε 5,1 δισεκ. δολάρια ΗΠΑ (2,7 δισεκ. δολάρια ΗΠΑ το 2016 και 2,4 δισεκ. δολάρια ΗΠΑ το 2017). Αυτό το κενό χρηματοδότησης μπορεί, σε γενικές γραμμές, να αποδοθεί σε τρεις παράγοντες: στο διαρκώς υψηλό έλλειμμα του ισοζυγίου τρεχουσών συναλλαγών, στην ανάγκη να συγκεντρωθούν συναλλαγματικά αποθέματα κατά την περίοδο 2016 - 17 και στις υψηλές απαιτήσεις που αναμένονται ως προς την απόσβεση του χρέους, ειδικά για το 2017. Η προτεινόμενη νέα πράξη ΜΧΣ ύψους 500 εκατ. ευρώ αναμένεται να καλύψει το 19,2 % του εκτιμώμενου εναπομένοντος χρηματοδοτικού ελλείμματος.

               Η Τυνησία έχει επίσης αποτελέσει αντικείμενο χρηματοδοτικής στήριξης στο παρελθόν από σειρά διμερών δωρητών (ειδικότερα από τις ΗΠΑ και την Ιαπωνία, αλλά και από την Αλγερία), καθώς και από άλλους πολυμερείς δωρητές (την Παγκόσμια Τράπεζα και την Αφρικανική Τράπεζα Ανάπτυξης) οι οποίοι είναι πιθανόν να συνεισφέρουν πρόσθετους πόρους κατά την προσεχή περίοδο. Μεταξύ της βοήθειας που παρέχεται από την ΕΕ, η MΧΣ-I ύψους 300 εκατ. ευρώ, η οποία εφαρμόζεται με επιτυχία, συμβάλλει ιδιαίτερα στην υλοποίηση βασικών μεταρρυθμίσεων, παρέχοντας την πολυπόθητη οικονομική στήριξη.

               Ισχύουσες διατάξεις στον τομέα της πρότασης

               Προηγουμένως, η απόφαση 534/2014/ΕΕ για τη χορήγηση μιας πρώτης μακροοικονομικής χρηματοδοτικής συνδρομής στη Δημοκρατία της Τυνησίας, ύψους 300 εκατ. ευρώ, εγκρίθηκε από το Ευρωπαϊκό Κοινοβούλιο και το Συμβούλιο στις 15 Μαΐου 2014
                  1
               .

               Συνοχή με τις άλλες πολιτικές και στόχους της Ένωσης.

               Η ΕΕ επιδιώκει να αναπτύξει στενές σχέσεις με την Τυνησία και να στηρίξει τις οικονομικές και πολιτικές μεταρρυθμίσεις της χώρας. Το 1995 η Τυνησία έγινε η πρώτη χώρα της νότιας Μεσογείου που υπέγραψε συμφωνία σύνδεσης με την ΕΕ. Η συμφωνία αυτή, η οποία τέθηκε σε ισχύ το 1998, εξακολουθεί να αποτελεί τη νομική βάση για τη διμερή συνεργασία. Οι διμερείς σχέσεις έχουν ενισχυθεί περαιτέρω στο πλαίσιο της ΕΠΓ της ΕΕ, μεταξύ άλλων μέσω της έγκρισης πενταετών σχεδίων δράσης της ΕΠΓ που θεσπίζουν στρατηγικούς στόχους για τη συνεργασία αυτή. Το πιο πρόσφατο σχέδιο δράσης καλύπτει το διάστημα 2013-2017. Η Τυνησία είναι επίσης μέλος της Ένωσης για τη Μεσόγειο. Οι οικονομικοί δεσμοί με την ΕΕ είναι επίσης σημαντικοί. Η Τυνησία οριστικοποίησε την κατάργηση των δασμών για τα βιομηχανικά προϊόντα το 2008, και έτσι έγινε η πρώτη χώρα της Μεσογείου που σύναψε συμφωνία ελεύθερων συναλλαγών με την ΕΕ. Η Τυνησία είναι η γειτονική χώρα που πραγματοποιεί το μεγαλύτερο μέρος των εμπορικών συναλλαγών της έχοντας ως εταίρο την ΕΕ. Το 2014 η ΕΕ αποτελούσε την πηγή του 64,7 % των εισαγωγών της Τυνησίας και τον προορισμό του 72,5 % των εξαγωγών της χώρας. Η Τυνησία εξαρτάται επίσης σε μεγάλο βαθμό από την ΕΕ, όσον αφορά τις άμεσες ξένες επενδύσεις και άλλες χρηματοπιστωτικές ροές, εμβάσματα και ροές τουριστών. Η ΕΕ και η Τυνησία άρχισαν επίσημα διαπραγματεύσεις για μια εκτενή και ολοκληρωμένη ζώνη ελεύθερων συναλλαγών (DCFTA) τον Οκτώβριο του 2015, με στόχο να επιτραπεί η πλήρης πρόσβαση της Τυνησίας στην ενιαία αγορά της ΕΕ.

               Η ΜΧΣ της ΕΕ θα συμπληρώσει τις επιχορηγήσεις που συγκεντρώθηκαν βάσει του ευρωπαϊκού μηχανισμού γειτονίας (ΕΜΓ) και του γενικού προγράμματος, και ιδίως των προϋποθέσεων που προβλέπονται στο πλαίσιο των πακέτων δημοσιονομικής στήριξης PAR-IV και PAR-V που εφαρμόζονται από την ΕΕ. Υποστηρίζοντας την έγκριση από τις αρχές της Τυνησίας ενός κατάλληλου πλαισίου μακροοικονομικής πολιτικής και διαρθρωτικών μεταρρυθμίσεων, η ΜΧΣ της ΕΕ θα αυξήσει την προστιθέμενη αξία της συνολικής συμμετοχής της ΕΕ, αυξάνοντας την αποτελεσματικότητα της συνολικής συμμετοχής της ΕΕ, μέσω άλλων χρηματοδοτικών μέσων.

               Ύστερα από την «αραβική άνοιξη», η ΕΕ έχει καταστήσει σαφή, σε αρκετές περιπτώσεις, τη δέσμευσή της να υποστηρίξει την Τυνησία όσον αφορά τη διαδικασία των οικονομικών και πολιτικών μεταρρυθμίσεων που ακολουθεί. Η ΕΕ διπλασίασε τη χρηματοδοτική της στήριξη με τη μορφή επιχορηγήσεων, καθιστώντας την τον μεγαλύτερο αποδέκτη χρηματοδότησης στο πλαίσιο του προγράμματος SPRING και του γενικού προγράμματος έως σήμερα.

               Μολονότι δεν λείπουν οι δυσκολίες στην πορεία προς τον πλήρη εκδημοκρατισμό, και εξακολουθούν να υπάρχουν σημαντικές αβεβαιότητες, η χώρα έχει σημειώσει πολύ σημαντικά βήματα προς την πολιτική μεταρρύθμιση. Υπάρχει επίσης ένα ισχυρό και εντεινόμενο πλαίσιο διμερών σχέσεων μεταξύ της ΕΕ και της Τυνησίας στο πλαίσιο της συμφωνίας σύνδεσης, της ευρωπαϊκής πολιτικής γειτονίας και άλλων πρόσφατων πρωτοβουλιών.

               Στο πλαίσιο αυτό, η Τυνησία θεωρείται ότι πληροί τις πολιτικές προϋποθέσεις για τη χορήγηση ΜΧΣ σε τρίτες χώρες, ιδίως όσον αφορά το σεβασμό της δημοκρατίας, των ανθρωπίνων δικαιωμάτων και του κράτους δικαίου, και ότι είναι μια χώρα με την οποία η ΕΕ διατηρεί στενές πολιτικές και οικονομικές σχέσεις. Λεπτομερής αξιολόγηση του κατά πόσον πληρούνται αυτά τα πολιτικά κριτήρια για ΜΧΣ καταρτίστηκε από την Ευρωπαϊκή Υπηρεσία Εξωτερικής Δράσης και επισυνάπτεται στο έγγραφο εργασίας των υπηρεσιών της Επιτροπής που συνοδεύει την πρόταση. Επίσης, η προτεινόμενη ΜΧΣ συνάδει με τη δέσμευση της ΕΕ να στηρίξει την Τυνησία στην οικονομική και πολιτική της μετάβαση.

               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΑΝΤΙΚΤΥΠΟΥ

               Διαβούλευση με τα ενδιαφερόμενα μέρη

               Η ΜΧΣ παρέχεται ως αναπόσπαστο μέρος της διεθνούς υποστήριξης στο πρόγραμμα οικονομικής σταθεροποίησης της Τυνησίας. Κατά τη σύνταξη της παρούσας πρότασης για ΜΧΣ, οι υπηρεσίες της Επιτροπής συμμετείχαν σε διαβουλεύσεις με το Διεθνές Νομισματικό Ταμείο και την Παγκόσμια Τράπεζα, που έχουν ήδη θεσπίσει σημαντικά χρηματοδοτικά προγράμματα και προετοιμάζουν νέα. Η Επιτροπή συμβουλεύθηκε την Οικονομική και Δημοσιονομική Επιτροπή στις 10 Δεκεμβρίου 2015, και έλαβε την έγκρισή της για την πρόταση. Η Επιτροπή βρίσκεται επίσης σε τακτικές επαφές με τις αρχές της Τυνησίας.

               Συγκέντρωση και χρήση εμπειρογνωσίας

               Η Επιτροπή διενήργησε, με τη βοήθεια εξωτερικών συμβούλων, τον Δεκέμβριο του 2013, επιχειρησιακή αξιολόγηση της ποιότητας και αξιοπιστίας των δημόσιων χρηματοοικονομικών κυκλωμάτων και διοικητικών διαδικασιών της Τυνησίας. Τα αποτελέσματα, τα οποία ήταν σε γενικές γραμμές θετικά, υποβλήθηκαν στις τυνησιακές αρχές και στην αντιπροσωπεία της ΕΕ τον Ιανουαρίου 2014 για περαιτέρω εργασίες σχετικά με πιθανούς τομείς βελτίωσης.

               Εκτίμηση επιπτώσεων

               Η μακροοικονομική χρηματοδοτική συνδρομή της Ένωσης αποτελεί μέσο έκτακτης ανάγκης και απευθύνεται σε τρίτες χώρες που αντιμετωπίζουν κρίση ως προς το ισοζύγιο πληρωμών. Ως εκ τούτου, η παρούσα πρόταση ΜΧΣ απαλλάσσεται από την απαίτηση για διενέργεια αξιολόγησης αντικτύπου σύμφωνα με τις κατευθυντήριες γραμμές της Επιτροπής για τη βελτίωση της νομοθεσίας) (SWD(2015) 111 final), δεδομένου ότι αποτελεί πολιτική επιταγή να υπάρξει ταχεία εξέλιξη στην παρούσα κατάσταση έκτακτης ανάγκης που απαιτεί άμεση αντίδραση.

               Γενικότερα, η ΜΧΣ και το πρόγραμμα οικονομικής προσαρμογής και μεταρρύθμισης που τη συνοδεύει θα βοηθήσουν την Τυνησία να αντιμετωπίσει τις βραχυπρόθεσμες χρηματοδοτικές ανάγκες της, στηρίζοντας παράλληλα μέτρα πολιτικής που σκοπό έχουν να ενισχύσουν μεσοπρόθεσμα το ισοζύγιο πληρωμών και τη δημοσιονομική βιωσιμότητα, καθώς επίσης να αυξήσουν τη βιώσιμη ανάπτυξη, όπως έχει συμφωνηθεί με το ΔΝΤ στο πλαίσιο του νέου προγράμματος. Η ΜΧΣ θα βοηθήσει σημαντικά στη βελτίωση της αποδοτικότητας και της διαφάνειας στη διαχείριση των δημόσιων οικονομικών και στην προώθηση των διαρθρωτικών μεταρρυθμίσεων που θα στηρίξουν, ως τελικό στόχο, τη δημοσιονομική εξυγίανση και προσαρμογή του ισοζυγίου πληρωμών, καθώς και την αύξηση της παραγωγικότητας και της απασχόλησης, και την προώθηση της κανονιστικής εναρμόνισης και της οικονομικής ολοκλήρωσης με την ΕΕ, μεταξύ άλλων στο πλαίσιο της σφαιρικής και σε βάθος συμφωνίας ελευθέρων συναλλαγών που βρίσκεται επί του παρόντος υπό διαπραγμάτευση.

               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

               Σύνοψη της προτεινόμενης δράσης

               Η Ευρωπαϊκή Ένωση θα διαθέσει στην Τυνησία ως ΜΧΣ συνολικό ανώτατο ποσό 500 εκατ. ευρώ υπό μορφή μεσοπρόθεσμου δανείου. Η συνδρομή θα συμβάλει στην κάλυψη των αναγκών εξωτερικής χρηματοδότησης της Τυνησίας κατά την περίοδο 2016-17, οι οποίες προσδιορίστηκαν από την Επιτροπή βάσει των εκτιμήσεων του ΔΝΤ.

               Η συνδρομή σχεδιάζεται να εκταμιευτεί με τη μορφή τριών δόσεων δανείου ύψους 200 εκατ. ευρώ, 150 εκατ. ευρώ και 150 εκατ. ευρώ, αντιστοίχως. Η εκταμίευση της πρώτης δόσης αναμένεται να πραγματοποιηθεί στα μέσα του 2016. Η δεύτερη δόση, εξαρτώμενη από τη λήψη μέτρων πολιτικής, θα μπορούσε να εκταμιευτεί το τέταρτο τρίμηνο του 2016. Η τρίτη και τελευταία δόση θα μπορούσε να διατεθεί, υπό την προϋπόθεση ότι ελήφθησαν τα απαραίτητα μέτρα πολιτικής, κατά το πρώτο εξάμηνο του 2017. Η Επιτροπή θα αναλάβει τη διαχείριση της συνδρομής. Θα εφαρμοστούν ειδικά μέτρα για την πρόληψη της απάτης και άλλων παρατυπιών, σύμφωνα με τον δημοσιονομικό κανονισμό.

               Όπως συμβαίνει συνήθως με τον μηχανισμό της ΜΧΣ, οι εκταμιεύσεις θα εξαρτώνται από επιτυχείς ανασκοπήσεις του προγράμματος δυνάμει της νέας συμφωνίας χρηματοδότησης με το ΔΝΤ. Επιπλέον, η Επιτροπή και οι αρχές της Τυνησίας θα συμφωνήσουν επί ειδικών μέτρων μεταρρυθμίσεων στο πλαίσιο μνημονίου συνεννόησης. Η Επιτροπή θα έχει ως στόχο διαρθρωτικές μεταρρυθμίσεις που θα αποβλέπουν στη βελτίωση της συνολικής μακροοικονομικής διαχείρισης και των συνθηκών για βιώσιμη ανάπτυξη (π.χ. με στόχο τη διαφάνεια και την αποτελεσματικότητα της διαχείρισης των δημόσιων οικονομικών· δημοσιονομικές μεταρρυθμίσεις· μεταρρυθμίσεις για την ενίσχυση του δικτύου κοινωνικής προστασίας· μεταρρυθμίσεις στην αγορά εργασίας· καθώς και μεταρρυθμίσεις για τη βελτίωση του ρυθμιστικού πλαισίου για το εμπόριο και τις επενδύσεις). Τα εν λόγω μεταρρυθμιστικά μέτρα αναμένεται να στηρίξουν το πρόγραμμα μεταρρυθμίσεων των αρχών και να συμπληρώσουν τα προγράμματα που συμφωνήθηκαν με το ΔΝΤ, την Παγκόσμια Τράπεζα και άλλους χορηγούς, καθώς και τα προγράμματα πολιτικής που συνδέονται με τις πράξεις δημοσιονομικής στήριξης της ΕΕ. Θα είναι συνεπή με τις κύριες προτεραιότητες οικονομικής μεταρρύθμισης που συμφωνήθηκαν μεταξύ της Ευρωπαϊκής Ένωσης και της Τυνησίας στο πλαίσιο του κοινού σχεδίου δράσης ΕΠΓ και άλλων στρατηγικών εγγράφων. Επίσης, θα αξιοποιήσουν τις διαρθρωτικές μεταρρυθμίσεις που υλοποιήθηκαν στο πλαίσιο της ΜΧΣ-Ι.

               Η απόφαση για εκταμίευση ολόκληρης της ΜΧΣ με τη μορφή δανείων αιτιολογείται από το επίπεδο ανάπτυξης της Τυνησίας (όπως μετράται βάσει του κατά κεφαλήν εισοδήματος) και τους δείκτες χρέους. Συνάδει επίσης με την αντιμετώπιση της Τυνησίας από την Παγκόσμια Τράπεζα και το ΔΝΤ. Πράγματι, η Τυνησία δεν πληροί τις προϋποθέσεις για προνομιακή χρηματοδότηση ούτε από τον Διεθνή Οργανισμό Ανάπτυξης (ΔΟΑ) ούτε από τη διευρυμένη πιστωτική διευκόλυνση του ΔΝΤ.

               Νομική βάση

               Νομική βάση της παρούσας πρότασης αποτελεί το άρθρο 212 της ΣΛΕΕ.

               Αρχή της επικουρικότητας

               Η αρχή της επικουρικότητας τηρείται στον βαθμό που οι στόχοι της αποκατάστασης της βραχυπρόθεσμης μακροοικονομικής σταθερότητας στην Τυνησία δεν μπορούν να επιτευχθούν επαρκώς από τα κράτη μέλη μόνον και μπορούν να επιτευχθούν καλύτερα από την Ευρωπαϊκή Ένωση. Οι κύριοι λόγοι είναι οι δημοσιονομικοί περιορισμοί που ισχύουν σε εθνικό επίπεδο και η ανάγκη αυξημένου συντονισμού των χορηγών με σκοπό τη μεγιστοποίηση της κλίμακας και της αποτελεσματικότητας της συνδρομής.

               Αρχή της αναλογικότητας

               Η πρόταση είναι σύμφωνη με την αρχή της αναλογικότητας: περιορίζεται στο ελάχιστο αναγκαίο για την επίτευξη των στόχων βραχυπρόθεσμης μακροοικονομικής σταθερότητας και δεν υπερβαίνει τα αναγκαία όρια για τον σκοπό αυτό.

               Όπως προσδιορίστηκε από την Επιτροπή βάσει των εκτιμήσεων του ΔΝΤ στο πλαίσιο της μελλοντικής ρύθμισης ΔΠΜ, το ποσό της συνδρομής ΜΧΣ-II αντιστοιχεί στο 19,2 % του υπολειπόμενου κενού χρηματοδότησης για την περίοδο 2016-2017. Αυτό συνάδει με τους τυποποιημένους κανόνες για τον επιμερισμό των βαρών στις πράξεις ΜΧΣ. Δεδομένης της συνδρομής που έχουν υποσχεθεί στην Τυνησία άλλοι διμερείς και πολυμερείς δωρητές και πιστωτές, θεωρείται ότι αποτελεί το ενδεδειγμένο επίπεδο επιμερισμού των βαρών για την ΕΕ. Εάν ληφθεί υπόψη η μη εκταμιευθείσα τρίτη δόση από την ΜΧΣ-Ι, η συνολική χρηματοδοτική συνδρομή των ΜΧΣ-I ΜΧΣ-II κατά την περίοδο 2016-2017 αντιστοιχεί στο 23,4 % του εκτιμώμενου εναπομένοντος χρηματοδοτικού ελλείμματος.

               Επιλογή νομικών πράξεων

               Η χρηματοδότηση έργων ή η χορήγηση τεχνικής βοήθειας δεν θα ήταν κατάλληλες ή επαρκείς για την υλοποίηση των μακροοικονομικών αυτών στόχων. Η καθοριστική προστιθέμενη αξία της ΜΧΣ σε σύγκριση με άλλα ενωσιακά μέσα θα είναι η άμβλυνση του περιορισμού της εξωτερικής χρηματοδότησης και η βοήθεια για τη δημιουργία ενός σταθερού μακροοικονομικού πλαισίου, συμπεριλαμβανομένης της προαγωγής διατηρήσιμου ισοζυγίου πληρωμών και διατηρήσιμης δημοσιονομικής κατάστασης και κατάλληλου πλαισίου για διαρθρωτικές μεταρρυθμίσεις. Συμβάλλοντας στην καθιέρωση ενός κατάλληλου συνολικού πλαισίου πολιτικής, η ΜΧΣ μπορεί να αυξήσει την αποτελεσματικότητα των δράσεων που χρηματοδοτούνται στην Τυνησία βάσει άλλων χρηματοδοτικών μέσων της ΕΕ με στενότερη στόχευση.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η σχεδιαζόμενη συνδρομή θα μπορούσε να χορηγηθεί με τη μορφή δανείου και θα πρέπει να χρηματοδοτηθεί μέσω μιας δανειοληπτικής πράξης στην οποία θα προβεί η Επιτροπή για λογαριασμό της ΕΕ. Το δημοσιονομικό κόστος της συνδρομής θα αντιστοιχεί στην τροφοδότηση, με επιτόκιο 9%, των ποσών που εκταμιεύονται στο Ταμείο Εγγυήσεων για χορήγηση εξωτερικών δανείων από την ΕΕ, από τη γραμμή του προϋπολογισμού 01 03 06 («Τροφοδότηση του Ταμείου Εγγυήσεων»). Αν υποτεθεί ότι η πρώτη και η δεύτερη εκταμίευση του δανείου θα πραγματοποιηθούν το 2016 και θα ανέλθουν στο συνολικό ποσό των 350 εκατ. ευρώ και ότι η τρίτη δόση του δανείου θα εκταμιευτεί το 2017 και θα ανέλθει στο ποσό των 150 εκατ. ευρώ, και σύμφωνα με τους κανόνες που διέπουν τον μηχανισμό του Ταμείου Εγγυήσεων, η τροφοδότηση με κονδύλια θα πραγματοποιηθεί με τους προϋπολογισμούς των ετών 2018-2019. Με βάση τις τρέχουσες προβλέψεις για τη χρησιμοποίηση της γραμμής του προϋπολογισμού 01 03 06, η Επιτροπή εκτιμά ότι οι δημοσιονομικές επιπτώσεις της πράξης μπορούν να αντιμετωπιστούν.

               5.ΠΡΟΑΙΡΕΤΙΚΑ ΣΤΟΙΧΕΙΑ

               Ρήτρα επανεξέτασης/αναθεώρησης/λήξης ισχύος

               Η πρόταση περιλαμβάνει ρήτρα λήξης ισχύος. Η προτεινόμενη ΜΧΣ θα διατεθεί για δυόμισι έτη, αρχής γενομένης από την πρώτη ημέρα μετά την έναρξη ισχύος του μνημονίου συμφωνίας.

               2016/0039 (COD)

               Πρόταση

               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

               για τη χορήγηση περαιτέρω μακροοικονομικής χρηματοδοτικής συνδρομής στην Τυνησία

               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 212,

               Έχοντας υπόψη την πρόταση της Ευρωπαϊκής Επιτροπής
                  2
               ,

               Κατόπιν διαβίβασης του σχεδίου νομοθετικής πράξης στα εθνικά κοινοβούλια,

               Αποφασίζοντας σύμφωνα με τη συνήθη νομοθετική διαδικασία
                  3
               ,

               Εκτιμώντας τα ακόλουθα:

               (1)Οι σχέσεις μεταξύ της Ευρωπαϊκής Ένωσης (εφεξής «Ένωση») και της Δημοκρατίας της Τυνησίας (εφεξής «Τυνησία») αναπτύσσονται στο πλαίσιο της ευρωπαϊκής πολιτικής γειτονίας (ΕΠΓ). Η Τυνησία ήταν το πρώτο μεσογειακό κράτος-εταίρος που υπέγραψε συμφωνία σύνδεσης με την ΕΕ στις 17 Ιουλίου 1995, η οποία τέθηκε σε ισχύ την 1η Μαρτίου 1998. Στο πλαίσιο αυτής της συμφωνίας σύνδεσης, η Τυνησία ολοκλήρωσε την κατάργηση των δασμών για τα βιομηχανικά προϊόντα το 2008, με αποτέλεσμα να καταστεί η πρώτη μεσογειακή χώρα που εισήλθε σε ζώνη ελεύθερων συναλλαγών με την Ένωση. Αναπτύσσεται περαιτέρω διμερής διάλογος και οικονομική συνεργασία στο πλαίσιο σχεδίων δράσης για την ΕΠΓ, το τελευταίο από τα οποία καλύπτει την περίοδο 2013-2017.

               (2)Μετά την επανάσταση και την αποπομπή του προέδρου Μπεν Αλί στις 14 Ιανουαρίου 2011, διεξήχθησαν στην Τυνησία οι πρώτες ελεύθερες και δημοκρατικές εκλογές, στις 23 Οκτωβρίου 2011. Στα τέλη Ιανουαρίου 2014 εγκρίθηκε νέο σύνταγμα και διεξήχθησαν βουλευτικές και προεδρικές εκλογές κατά το τέταρτο τρίμηνο του 2014, με συντονισμένες προσπάθειες από τους κύριους πολιτικούς παράγοντες να προχωρήσουν οι μεταρρυθμίσεις για τη μετάβαση σε ένα πλήρως αναπτυγμένο δημοκρατικό σύστημα.

               (3)Παράλληλα με αυτή τη διαδικασία πολιτικής μετάβασης η οικονομία της Τυνησίας υπέστη τις συνέπειες των συνεχών εσωτερικών αναταραχών, της περιφερειακής αστάθειας (μεταξύ άλλων τις επιπτώσεις των συγκρούσεων στη Λιβύη) και του αδύναμου διεθνούς περιβάλλοντος (ιδίως στην Ένωση, που αποτελεί τον κύριο εμπορικό εταίρο της Τυνησίας). Οι εν λόγω δυσμενείς εξελίξεις οδήγησαν στο να επιδεινωθούν σημαντικά οι επιδόσεις της ως προς την ανάπτυξη, τη δημοσιονομική της θέση καθώς και τη θέση της όσον αφορά το ισοζύγιο πληρωμών.

               (4)Από το 2011, μετά την πολιτική αλλαγή στην Τυνησία, η Ένωση εξέφρασε την κατηγορηματική δέσμευσή της να στηρίξει την Τυνησία όσον αφορά τη διαδικασία των οικονομικών και πολιτικών μεταρρυθμίσεων που ακολουθεί. Αύξησε τη χρηματοδοτική της στήριξη στην Τυνησία, ενισχύοντας τη συνεργασία με την εν λόγω χώρα σε πολλούς τομείς, περιλαμβανομένης της κοινωνίας των πολιτών, του εκλογικού συστήματος, της ασφάλειας, της περιφερειακής ανάπτυξης και των κοινωνικών και οικονομικών μεταρρυθμίσεων. Προσέφερε δε τη δυνατότητα σύναψης συμφωνίας για Σφαιρική και σε βάθος ζώνη ελευθέρων συναλλαγών , οι διαπραγματεύσεις της οποίας ξεκίνησαν κατά τη διάρκεια του Οκτωβρίου 2014.

               (5)Σε αυτό το δύσκολο οικονομικό και δημοσιονομικό πλαίσιο, τον Απρίλιο του 2013, οι αρχές της Τυνησίας και το Διεθνές Νομισματικό Ταμείο (ΔΝΤ) συνήψαν μια μη προληπτική τριετή συμφωνία stand-by ύψους 1.150 εκατ. SDR (ειδικών τραβηκτικών δικαιωμάτων) για τη στήριξη του προγράμματος οικονομικής προσαρμογής και μεταρρύθμισης της Τυνησίας η οποία παρατάθηκε έως τα τέλη του 2015. Συνολικά, αντλήθηκαν 1,5 δισεκατομμύρια δολάρια ΗΠΑ στο πλαίσιο του προγράμματος του ΔΝΤ ύστερα από έξι επανεξετάσεις του προγράμματος.

               (6)Κατά τη διάρκεια του Αυγούστου 2013, η Τυνησία ζήτησε συμπληρωματική μακροοικονομική χρηματοδοτική συνδρομή από την Ένωση. Σε απάντηση, η μακροοικονομική χρηματοδοτική συνδρομή ύψους 300 εκατ. ευρώ με τη μορφή δανείων εγκρίθηκε στα τέλη Μαΐου 2014 (ΜΧΣ-I)
                  4
                . Το μνημόνιο συνεννόησης που καθορίζει τους όρους πολιτικής που συνδέονται με την ΜΧΣ-Ι τέθηκε σε ισχύ στις 4 Μαρτίου 2015. Μετά την εφαρμογή των μέτρων πολιτικής που έχουν συμφωνηθεί, η πρώτη δόση της ΜΧΣ-Ι καταβλήθηκε στις 7 Μαΐου 2015 και η δεύτερη δόση εκταμιεύθηκε την 1η Δεκεμβρίου 2015.

               (7)Η Ένωση διέθεσε 524 εκατομμύρια με τη μορφή επιχορηγήσεων για την περίοδο 2011-2013 στο πλαίσιο του προγράμματος τακτικής συνεργασίας της για τη στήριξη του προγράμματος οικονομικών και πολιτικών μεταρρυθμίσεων της Τυνησίας. Διατέθηκαν επίσης στην Τυνησία 155 εκατ. ευρώ το διάστημα 2011-2013 στο πλαίσιο του προγράμματος « Στήριξη της Εταιρικής Σχέσης, των Μεταρρυθμίσεων και της Χωρίς Αποκλεισμούς Ανάπτυξης » (SPRING) και 122 εκατομμύρια ευρώ το 2014-2015 στο πλαίσιο του γενικού προγράμματος. Επιπλέον, η Ευρωπαϊκή Τράπεζα Επενδύσεων χορήγησε δάνεια ύψους 1.338 εκατ. ευρώ από το 2011.

               (8)Το 2015, η οικονομία της Τυνησίας επηρεάστηκε σημαντικά από σειρά τρομοκρατικών επιθέσεων που είχαν ως στόχο βασικούς οικονομικούς κλάδους, όπως ο τουρισμός και οι μεταφορές, καθώς και να διαταράξουν την εδραίωση της πολιτικής της μετάβασης. Οι επιθέσεις αυτές επηρέασαν την οικονομική ανάκαμψη που είχε αρχίσει να σημειώνεται στην Τυνησία. Παράλληλα με την παρατεταμένη περιφερειακή αστάθεια (συμπεριλαμβανομένης της επανενεργοποίησης των συγκρούσεων στη Λιβύη), και του ακόμη ασθενούς, ευρωπαϊκού και παγκόσμιου οικονομικού περιβάλλοντος, τα εν λόγω γεγονότα επιδείνωσαν το ήδη ασθενές ισοζύγιο πληρωμών και τη δημοσιονομική κατάσταση. Αυτό είχε ως αποτέλεσμα να δημιουργηθούν σημαντικά εξωτερικά και δημοσιονομικά χρηματοδοτικά κενά.

               (9)Σε αυτό το δυσχερές πλαίσιο, η Ένωση έχει επανειλημμένα δηλώσει τη δέσμευσή της να στηρίξει την Τυνησία στη διαδικασία οικονομικής και πολιτικής μεταρρύθμισης που επιδιώκει. Ειδικότερα, η δέσμευση αυτή εκφράστηκε στα συμπεράσματα της συνόδου του Συμβουλίου Σύνδεσης μεταξύ της Ένωσης και της Τυνησίας τον Μάρτιο του 2015, καθώς και στα συμπεράσματα του Συμβουλίου της 20ής Ιουλίου 2015, μετά την τρομοκρατική επίθεση στο Sousse τον Ιούνιο του 2015. Η πολιτική και οικονομική στήριξη της Ένωσης στη μεταρρυθμιστική διαδικασία της Τυνησίας συνάδει με την πολιτική της Ένωσης στην περιοχή της νότιας Μεσογείου, όπως αυτή ορίζεται στο πλαίσιο της ΕΠΓ.

               (10)Μετά την επιδείνωση της οικονομικής και χρηματοπιστωτικής κατάστασης της Τυνησίας, το ΔΝΤ και η Τυνησία άρχισαν διαπραγματεύσεις για μια διάδοχη ρύθμιση μεγαλύτερου ποσού, που θα μπορούσε να λάβει τη μορφή διευρυμένης χρηματοδοτικής διευκόλυνσης («πρόγραμμα του ΔΝΤ») και θα διαρκούσε για περίοδο τεσσάρων ετών, αρχής γενομένης την άνοιξη του 2016. Το νέο πρόγραμμα του ΔΝΤ στοχεύει στην ανακούφιση βραχυπρόθεσμων δυσκολιών σε σχέση με το ισοζύγιο πληρωμών της Τυνησίας και στην εφαρμογή στιβαρών μέτρων προσαρμογής.

               (11)Τον Αύγουστο του 2015, ενόψει της επιδείνωσης της κατάστασης και των προοπτικών της οικονομίας, η Τυνησία ζήτησε περαιτέρω μακροοικονομική χρηματοδοτική συνδρομή από την Ένωση.

               (12)Δεδομένου ότι η Τυνησία είναι χώρα που καλύπτεται από την ΕΠΓ, θα πρέπει να θεωρείται επιλέξιμη για να λάβει μακροοικονομική χρηματοδοτική συνδρομή από την Ένωση.

               (13)Η μακροοικονομική χρηματοδοτική συνδρομή της Ένωσης θα πρέπει να συνιστά έκτακτο χρηματοδοτικό μέσο χορηγούμενης άνευ όρων και χωρίς ειδικό σκοπό στήριξης του ισοζυγίου πληρωμών, το οποίο αποσκοπεί στην αντιμετώπιση των άμεσων αναγκών εξωτερικής χρηματοδότησης του δικαιούχου και θα πρέπει να στηρίζει την εφαρμογή προγράμματος πολιτικής που περιλαμβάνει σοβαρά και άμεσα μέτρα προσαρμογής και διαρθρωτικής μεταρρύθμισης, με σκοπό τη βελτίωση της κατάστασης του ισοζυγίου πληρωμών βραχυπρόθεσμα.

               (14)Δεδομένου ότι εξακολουθεί να υφίσταται σημαντικό υπολειπόμενο εξωτερικό κενό χρηματοδότησης στο ισοζύγιο πληρωμών της Τυνησίας, υψηλότερο από τους πόρους που χορηγούν το ΔΝΤ και άλλοι πολυμερείς θεσμοί , η μακροοικονομική χρηματοδοτική συνδρομή της Ένωσης προς την Τυνησία, υπό τις σημερινές έκτακτες περιστάσεις, θεωρείται κατάλληλη απόκριση στο αίτημα της χώρας για στήριξη της οικονομικής σταθεροποίησής της σε συνδυασμό με το πρόγραμμα του ΔΝΤ. Η μακροοικονομική χρηματοδοτική συνδρομή της Ένωσης θα στηρίξει την οικονομική σταθεροποίηση και το πρόγραμμα διαρθρωτικών μεταρρυθμίσεων της Τυνησίας, συμπληρώνοντας τους πόρους που διατίθενται στο πλαίσιο των χρηματοδοτικών ρυθμίσεων του ΔΝΤ.

               (15)Η μακροοικονομική χρηματοδοτική συνδρομή της Ένωσης θα πρέπει να αποσκοπεί στην αποκατάσταση μιας βιώσιμης κατάστασης εξωτερικής χρηματοδότησης για την Τυνησία, στηρίζοντας με τον τρόπο αυτόν την οικονομική και κοινωνική ανάπτυξή της.

               (16)Ο προσδιορισμός του ποσού της μακροοικονομικής χρηματοδοτικής συνδρομής της Ένωσης βασίζεται σε μια ολοκληρωμένη ποσοτική εκτίμηση των υπολειπόμενων εξωτερικών χρηματοδοτικών αναγκών της Τυνησίας και λαμβάνει υπόψη την ικανότητά της για αυτοχρηματοδότηση μέσω ιδίων πόρων και ιδίως μέσω των συναλλαγματικών αποθεμάτων που διαθέτει. Η μακροοικονομική χρηματοδοτική συνδρομή της Ένωσης θα πρέπει να συμπληρώνει τα προγράμματα και τους πόρους που χορηγούν το ΔΝΤ και η Παγκόσμια Τράπεζα. Κατά τον καθορισμό του ποσού της συνδρομής λαμβάνονται επίσης υπόψη οι αναμενόμενες χρηματοδοτικές συνεισφορές πολυμερών χορηγών και η ανάγκη να διασφαλιστεί δίκαιη κατανομή των βαρών μεταξύ της Ένωσης και των άλλων χορηγών, καθώς και η προϋπάρχουσα διάθεση εκ μέρους της Ένωσης άλλων μέσων εξωτερικής χρηματοδότησης στην Τυνησία και η προστιθέμενη αξία της συνολικής συμμετοχής της Ένωσης.

               (17)Η Επιτροπή θα πρέπει να διασφαλίζει ότι η μακροοικονομική χρηματοδοτική συνδρομή της Ένωσης συνάδει νομικά και ουσιαστικά με τις βασικές αρχές, τους στόχους και τα μέτρα που λαμβάνονται στους διάφορους τομείς εξωτερικής δράσης και τις άλλες συναφείς πολιτικές της Ένωσης.

               (18)Η μακροοικονομική χρηματοδοτική συνδρομή της Ένωσης θα πρέπει να στηρίζει την εξωτερική πολιτική της έναντι της Τυνησίας. Οι υπηρεσίες της Επιτροπής και η Ευρωπαϊκή Υπηρεσία Εξωτερικής Δράσης θα πρέπει να συνεργάζονται στενά σε όλη τη διάρκεια της επιχείρησης μακροοικονομικής χρηματοδοτικής συνδρομής, για τον συντονισμό και την εξασφάλιση της συνοχής της εξωτερικής πολιτικής της Ένωσης.

               (19)Η μακροοικονομική χρηματοδοτική συνδρομή της Ένωσης αναμένεται να στηρίξει την προσήλωση της Τυνησίας στις κοινές με την Ένωση αξίες, στις οποίες περιλαμβάνονται η δημοκρατία, το κράτος δικαίου, η χρηστή διακυβέρνηση, ο σεβασμός των ανθρωπίνων δικαιωμάτων, η βιώσιμη ανάπτυξη και η μείωση της φτώχειας, καθώς και την προσήλωσή της στις αρχές ενός ελεύθερου και θεμιτού εμπορίου που ασκείται βάσει κανόνων.

               (20)Προϋπόθεση για τη χορήγηση της μακροοικονομικής χρηματοδοτικής συνδρομής της Ένωσης θα πρέπει να είναι ο σεβασμός από μέρους της Τυνησίας των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και η εγγύηση του σεβασμού των ανθρωπίνων δικαιωμάτων. Επιπλέον, οι ειδικοί στόχοι της μακροοικονομικής χρηματοδοτικής συνδρομής της Ένωσης θα πρέπει να αφορούν την ενίσχυση της αποτελεσματικότητας, της διαφάνειας και της λογοδοσίας των συστημάτων διαχείρισης των δημοσίων οικονομικών στην Τυνησία και να προωθούν τις διαρθρωτικές μεταρρυθμίσεις που σκοπό έχουν να στηρίξουν τη βιώσιμη και χωρίς αποκλεισμούς ανάπτυξη, τη δημιουργία θέσεων εργασίας και τη δημοσιονομική εξυγίανση. Τόσο η πλήρωση των προϋποθέσεων όσο και η επίτευξη των στόχων αυτών θα πρέπει να παρακολουθούνται τακτικά από την Επιτροπή και την Ευρωπαϊκή Υπηρεσία Εξωτερικής Δράσης.

               (21)Για να διασφαλιστεί η αποτελεσματική προστασία των οικονομικών συμφερόντων της Ένωσης που συνδέονται με τη μακροοικονομική χρηματοδοτική συνδρομή της, η Τυνησία θα πρέπει να λάβει τα κατάλληλα μέτρα για την πρόληψη και την καταπολέμηση της απάτης, της διαφθοράς και άλλων παρατυπιών που συνδέονται με τη συνδρομή. Επιπλέον, θα πρέπει να προβλεφθεί η διενέργεια ελέγχων από την Επιτροπή και η διενέργεια λογιστικών ελέγχων από το Ελεγκτικό Συνέδριο.

               (22)Η αποδέσμευση της μακροοικονομικής χρηματοδοτικής συνδρομής της Ένωσης δεν θίγει τις εξουσίες του Ευρωπαϊκού Κοινοβουλίου και του Συμβουλίου (ως δημοσιονομικής αρχής).

               (23)Τα ποσά που απαιτούνται για την παροχή της μακροοικονομικής χρηματοδοτικής συνδρομής θα πρέπει να είναι σύμφωνα με τις πιστώσεις του προϋπολογισμού που προβλέπονται στο πολυετές δημοσιονομικό πλαίσιο.

               (24)Η μακροοικονομική χρηματοδοτική συνδρομή της Ένωσης θα πρέπει να τελεί υπό τη διαχείριση της Επιτροπής. Για να διασφαλιστεί ότι το Ευρωπαϊκό Κοινοβούλιο και το Συμβούλιο μπορούν να παρακολουθούν την εφαρμογή της παρούσας απόφασης, η Επιτροπή θα πρέπει να τους ενημερώνει τακτικά για τις εξελίξεις σχετικά με τη μακροοικονομική χρηματοδοτική συνδρομή και να τους παρέχει τα σχετικά έγγραφα.

               (25)Προκειμένου να διασφαλιστούν ενιαίες προϋποθέσεις για την εκτέλεση της παρούσας απόφασης, θα πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  5
               .

               (26)Η μακροοικονομική χρηματοδοτική συνδρομή της Ένωσης θα πρέπει να υπόκειται σε όρους οικονομικής πολιτικής που θα καθοριστούν σε μνημόνιο συνεννόησης. Προκειμένου να εξασφαλιστούν ενιαίες προϋποθέσεις εφαρμογής και για λόγους αποτελεσματικότητας, θα πρέπει να ανατεθεί στην Επιτροπή η εξουσία να διαπραγματευθεί τους εν λόγω όρους με τις αρχές της Τυνησίας υπό την εποπτεία της επιτροπής των αντιπροσώπων των κρατών μελών δυνάμει του κανονισμού (ΕΕ) αριθ. 182/2011. Δυνάμει του εν λόγω κανονισμού, η συμβουλευτική διαδικασία θα πρέπει κατά γενικό κανόνα να εφαρμόζεται σε όλες τις περιπτώσεις εκτός από αυτές που προβλέπονται στον εν λόγω κανονισμό. Λαμβάνοντας υπόψη τις δυνητικά σημαντικές επιπτώσεις της συνδρομής, η οποία υπερβαίνει το ποσό των 90 εκατομμυρίων EUR, είναι σκόπιμο να χρησιμοποιηθεί η διαδικασία εξέτασης για τις πράξεις που υπερβαίνουν το εν λόγω κατώτατο όριο. Λαμβάνοντας υπόψη το ποσό της μακροοικονομικής χρηματοδοτικής συνδρομής της Ένωσης προς την Τυνησία, η διαδικασία εξέτασης θα πρέπει να εφαρμόζεται για την έγκριση του μνημονίου συνεννόησης και για οποιαδήποτε μείωση, αναστολή ή ακύρωση της συνδρομής,

               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η Ένωση χορηγεί μακροοικονομική χρηματοδοτική συνδρομή ανώτατου ποσού 500 εκατ. ευρώ στην Τυνησία («μακροοικονομική χρηματοδοτική συνδρομή της Ένωσης»), με σκοπό τη στήριξη της οικονομικής σταθεροποίησης και ενός ουσιαστικού προγράμματος μεταρρυθμίσεων. Η χρηματοδοτική συνδρομή συμβάλλει στην κάλυψη των αναγκών που σχετίζονται με ισοζύγιο πληρωμών της Τυνησίας, όπως αυτές προσδιορίζονται στο πρόγραμμα του ΔΝΤ.

               2.Ολόκληρο το ποσό της μακροοικονομικής χρηματοδοτικής συνδρομής της Ένωσης χορηγείται στην Τυνησία με τη μορφή δανείων. Η Επιτροπή εξουσιοδοτείται να δανειστεί εξ ονόματος της Ένωσης τα αναγκαία κεφάλαια από τις κεφαλαιαγορές ή από χρηματοδοτικούς οργανισμούς και να τα δανείσει στη συνέχεια στην Τυνησία. Τα δάνεια έχουν μέγιστη μέση διάρκεια 15 ετών.

               3.Η διαχείριση της αποδέσμευσης της ενωσιακής μακροοικονομικής χρηματοδοτικής συνδρομής ασκείται από την Επιτροπή κατά τρόπο συνεπή προς τις συμφωνίες ή τα μνημόνια συμφωνίας που έχουν συναφθεί μεταξύ του Διεθνούς Νομισματικού Ταμείου (ΔΝΤ) και της Τυνησίας και προς τις βασικές αξίες και τους στόχους των οικονομικών μεταρρυθμίσεων που ορίζονται στη συμφωνία σύνδεσης ΕΕ-Τυνησίας βάσει της Ευρωπαϊκής Πολιτικής Γειτονίας (ΕΠΓ). Η Επιτροπή ενημερώνει τακτικά το Ευρωπαϊκό Κοινοβούλιο και το Συμβούλιο για τις εξελίξεις που αφορούν τη μακροοικονομική χρηματοδοτική συνδρομή της Ένωσης, περιλαμβανομένων των σχετικών εκταμιεύσεων και διαβιβάζει στα εν λόγω όργανα τα σχετικά έγγραφα εγκαίρως.

               4.Η μακροοικονομική χρηματοδοτική συνδρομή της Ένωσης διατίθεται για περίοδο δυόμισι ετών, αρχής γενομένης από την πρώτη ημέρα μετά την έναρξη ισχύος του μνημονίου συμφωνίας που αναφέρεται στο άρθρο 3 παράγραφος 1.

               5.Εάν οι ανάγκες χρηματοδότησης της Τυνησίας μειωθούν σημαντικά κατά την περίοδο εκταμίευσης της μακροοικονομικής χρηματοδοτικής συνδρομής της Ένωσης, σε σύγκριση με τις αρχικές προβλέψεις, η Επιτροπή, ενεργώντας σύμφωνα με τη διαδικασία εξέτασης στην οποία παραπέμπει το άρθρο 7 παράγραφος 2, μειώνει το ποσό της συνδρομής ή την αναστέλλει ή την ακυρώνει.

               Άρθρο 2

               1.Προϋπόθεση για να χορηγήσει η Ένωση μακροοικονομική χρηματοδοτική συνδρομή είναι ο σεβασμός, από μέρους της Τυνησίας, των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και ο σεβασμός για τα ανθρώπινα δικαιώματα.

               2.Η Επιτροπή και η Ευρωπαϊκή Υπηρεσία Εξωτερικής Δράσης παρακολουθούν την ικανοποίηση αυτής της προϋπόθεσης καθ' όλη τη διάρκεια ισχύος της μακροοικονομικής χρηματοδοτικής συνδρομής της Ένωσης.

               3.Οι παράγραφοι 1 και 2 του παρόντος άρθρου εφαρμόζονται σύμφωνα με την απόφαση 2010/427/ΕΕ του Συμβουλίου
                  6
               .

               Άρθρο 3

               1.Η Επιτροπή, σύμφωνα με τη διαδικασία εξέτασης, μνεία της οποίας γίνεται στο άρθρο 7 παράγραφος 2, συμφωνεί με τις αρχές της Τυνησίας σχετικά με σαφώς καθορισμένους όρους οικονομικής και χρηματοπιστωτικής πολιτικής, εστιάζοντας ιδιαίτερα στις διαρθρωτικές μεταρρυθμίσεις και την εξυγίανση των δημόσιων οικονομικών από τις οποίες εξαρτάται η μακροοικονομική χρηματοδοτική συνδρομή της Ένωσης, που καθορίζονται σε μνημόνιο συνεννόησης («το μνημόνιο συνεννόησης»). Οι όροι οικονομικής και χρηματοπιστωτικής πολιτικής που εκτίθενται στο μνημόνιο συνεννόησης συνάδουν με τις συμφωνίες ή συνεννοήσεις που αναφέρονται στο άρθρο 1 παράγραφος 3, περιλαμβανομένων των προγραμμάτων μακροοικονομικής προσαρμογής και διαρθρωτικών μεταρρυθμίσεων που εφαρμόζει η Τυνησία, με τη στήριξη του ΔΝΤ.

               2.Οι όροι που αναφέρονται στην παράγραφο 1 αποσκοπούν, ειδικότερα, στην ενίσχυση της αποτελεσματικότητας, της διαφάνειας και της λογοδοσίας των συστημάτων διαχείρισης των δημόσιων οικονομικών στην Τυνησία, συμπεριλαμβανομένης της χρήσης της μακροοικονομικής χρηματοδοτικής συνδρομής της Ένωσης. Κατά τον σχεδιασμό των μέτρων πολιτικής λαμβάνονται επίσης δεόντως υπόψη η πρόοδος όσον αφορά το αμοιβαίο άνοιγμα των αγορών, την ανάπτυξη θεμιτών εμπορικών συναλλαγών βάσει κανόνων και άλλες προτεραιότητες στο πλαίσιο της εξωτερικής πολιτικής της Ένωσης. Η Επιτροπή παρακολουθεί τακτικά την πρόοδο που σημειώνεται για την επίτευξη των στόχων αυτών.

               3.Οι λεπτομερείς χρηματοδοτικοί όροι της μακροοικονομικής χρηματοδοτικής συνδρομής της Ένωσης καθορίζονται σε μια δανειακή σύμβαση που πρόκειται να συναφθεί μεταξύ της Επιτροπής και των αρχών της Τυνησίας.

               4.Η Επιτροπή ελέγχει σε τακτά διαστήματα ότι εξακολουθούν να πληρούνται οι όροι που αναφέρονται στο άρθρο 4 παράγραφος 3, περιλαμβανομένου και του κατά πόσον οι οικονομικές πολιτικές της Τυνησίας είναι σύμφωνες με τους στόχους της μακροοικονομικής χρηματοδοτικής συνδρομής της Ένωσης. Στο πλαίσιο αυτό, η Επιτροπή συνεργάζεται στενά με το ΔΝΤ και την Παγκόσμια Τράπεζα και, εφόσον είναι αναγκαίο, με το Ευρωπαϊκό Κοινοβούλιο και το Συμβούλιο.

               Άρθρο 4

               1.Με την επιφύλαξη των όρων της παραγράφου 3, η μακροοικονομική χρηματοδοτική συνδρομή της Ένωσης διατίθεται από την Επιτροπή με τη μορφή τριών δόσεων δανείου. Το ύψος κάθε δόσης καθορίζεται στο μνημόνιο συνεννόησης που αναφέρεται στο άρθρο 3.

               2.Τα ποσά της μακροοικονομικής χρηματοδοτικής συνδρομής της Ένωσης διατίθενται, όποτε απαιτείται, σύμφωνα με τον κανονισμό (ΕΚ, Ευρατόμ) αριθ. 480/2009 του Συμβουλίου
                  7
               .

               3.Η απόφαση της Επιτροπής για την αποδέσμευση των δόσεων εξαρτάται από την εκπλήρωση όλων των ακόλουθων όρων:

               α)την προϋπόθεση που ορίζεται στο άρθρο 2·

               β)τις συνεχείς ικανοποιητικές επιδόσεις ως προς την εφαρμογή προγράμματος πολιτικής που περιέχει μέτρα σοβαρής προσαρμογής και διαρθρωτικών μεταρρυθμίσεων τα οποία στηρίζονται από μη προληπτική πιστωτική συμφωνία του ΔΝΤ, και

               γ)την ικανοποιητική εφαρμογή, των όρων οικονομικής πολιτικής και των χρηματοδοτικών όρων που περιέχονται στο μνημόνιο συνεννόησης.

               Η εκταμίευση της δεύτερης δόσης πραγματοποιείται, καταρχήν, το νωρίτερο τρεις μήνες μετά την εκταμίευση της πρώτης δόσης. Η εκταμίευση της τρίτης δόσης πραγματοποιείται, καταρχήν, το νωρίτερο τρεις μήνες μετά την εκταμίευση της δεύτερης δόσης.

               4.Όταν συστηματικά δεν τηρούνται οι όροι της παραγράφου 3, η Επιτροπή αναστέλλει προσωρινά ή ακυρώνει την εκταμίευση της μακροοικονομικής χρηματοδοτικής συνδρομής της Ένωσης. Σε αυτήν την περίπτωση, η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με τους λόγους της εν λόγω αναστολής ή ακύρωσης.

               5.Η μακροοικονομική χρηματοδοτική συνδρομή της Ένωσης εκταμιεύεται στην κεντρική τράπεζα της Τυνησίας. Με την επιφύλαξη των όρων που πρόκειται να συμφωνηθούν στο μνημόνιο συνεννόησης, περιλαμβανομένης της επιβεβαίωσης των υπολειπόμενων δημοσιονομικών χρηματοδοτικών αναγκών, τα ενωσιακά κονδύλια μπορεί να μεταβιβάζονται στο Υπουργείο Οικονομικών της Τυνησίας ως τελικό αποδέκτη.

               Άρθρο 5

               1.Οι δανειοληπτικές και δανειοδοτικές πράξεις που σχετίζονται με τη μακροοικονομική χρηματοδοτική συνδρομή της Ένωσης διενεργούνται σε ευρώ με την ίδια τοκοφόρο ημερομηνία και δεν εμπλέκουν την Ένωση σε μεταβολή της διάρκειας ούτε την εκθέτουν σε ανάληψη οποιουδήποτε κινδύνου συναλλάγματος ή επιτοκίου, ούτε σε ανάληψη οποιουδήποτε άλλου εμπορικού κινδύνου.

               2.Εφόσον το επιτρέπουν οι περιστάσεις και το ζητήσει η Τυνησία, η Επιτροπή μπορεί να προβεί στις προσήκουσες ενέργειες προκειμένου να διασφαλίσει την προσθήκη στους όρους και τις προϋποθέσεις του δανείου ρήτρας πρόωρης εξόφλησης και την ύπαρξη ανάλογης ρήτρας στους όρους και τις προϋποθέσεις των δανειοληπτικών πράξεων.

               3.Όταν οι περιστάσεις επιτρέπουν βελτίωση του επιτοκίου του δανείου και εφόσον το ζητήσει η Τυνησία, η Επιτροπή μπορεί να αποφασίσει την αναχρηματοδότηση του συνόλου ή μέρους των αρχικών δανειοληπτικών πράξεών της, ή μπορεί να αναπροσαρμόσει τους αντίστοιχους χρηματοδοτικούς όρους. Οι πράξεις αναχρηματοδότησης ή αναπροσαρμογής διενεργούνται σύμφωνα με τις παραγράφους 1 και 4 και δεν έχουν ως αποτέλεσμα την παράταση της διάρκειας των οικείων δανειοληπτικών πράξεων ή την αύξηση του οφειλόμενου κεφαλαίου κατά την ημερομηνία διεξαγωγής των πράξεων αναχρηματοδότησης ή αναπροσαρμογής.

               4.Το σύνολο των εξόδων της Ένωσης που συνδέονται με τις δανειοληπτικές και τις δανειοδοτικές πράξεις στο πλαίσιο της παρούσας απόφασης βαρύνει την Τυνησία.

               5.Η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις εξελίξεις ως προς τις πράξεις που αναφέρονται στις παραγράφους 2 και 3.

               Άρθρο 6

               1.Η μακροοικονομική χρηματοδοτική συνδρομή της Ένωσης υλοποιείται σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου
                  8
                και τον κατ’ εξουσιοδότηση κανονισμό (ΕΕ) αριθ. 1268/2012 της Επιτροπής
                  9
               .

               2.Η εφαρμογή της μακροοικονομικής χρηματοδοτικής συνδρομής της Ένωσης τελεί υπό άμεση διαχείριση.

               3.Η δανειακή σύμβαση που πρόκειται να συνομολογηθεί με τις αρχές της Τυνησίας περιλαμβάνει διατάξεις οι οποίες:

               α)διασφαλίζουν ότι η Τυνησία ελέγχει τακτικά εάν η χρηματοδότηση που χορηγείται από τον προϋπολογισμό της Ένωσης χρησιμοποιείται ορθά, λαμβάνει τα αναγκαία μέτρα για την πρόληψη παρατυπιών και απάτης και, εάν είναι απαραίτητο, κινεί δικαστική διαδικασία για την ανάκτηση αχρεωστήτως καταβληθέντων ποσών που χορηγήθηκαν βάσει της παρούσας απόφασης·

               β)διασφαλίζουν την προστασία των οικονομικών συμφερόντων της Ένωσης, προβλέποντας ιδίως την εφαρμογή ειδικών μέτρων για την πρόληψη και καταπολέμηση της απάτης, της διαφθοράς και κάθε άλλης παρατυπίας που επηρεάζουν τη μακροοικονομική χρηματοδοτική συνδρομή της Ένωσης, σύμφωνα με τον κανονισμό (ΕΚ, Ευρατόμ) αριθ. 2988/95
                  10
               , του Συμβουλίου, τον κανονισμό (ΕΚ, Ευρατόμ) αριθ. 2185/96 του Συμβουλίου
                  11
                και τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου
                  12
               ·

               γ)εξουσιοδοτούν ρητά την Επιτροπή, περιλαμβανομένης της Ευρωπαϊκής Υπηρεσίας Καταπολέμησης της Απάτης, ή τους εκπροσώπους της, να διενεργούν ελέγχους, συμπεριλαμβανομένων επιτόπιων ελέγχων και επιθεωρήσεων·

               δ)εξουσιοδοτούν ρητά την Επιτροπή και το Ελεγκτικό Συνέδριο να διενεργούν δημοσιονομικούς ελέγχους πριν και μετά από την περίοδο διαθεσιμότητας της μακροοικονομικής χρηματοδοτικής συνδρομής της Ένωσης, συμπεριλαμβανομένων ελέγχων εγγράφων και επιτόπιων ελέγχων, όπως οι επιχειρησιακές αξιολογήσεις·

               ε)διασφαλίζουν ότι η Ένωση δικαιούται την πρόωρη αποπληρωμή του δανείου, εάν διαπιστωθεί πως, σε σχέση με τη διαχείριση της μακροοικονομικής χρηματοδοτικής συνδρομής της Ένωσης, η Τυνησία έχει εμπλακεί σε οποιαδήποτε πράξη απάτης ή διαφθοράς ή οποιαδήποτε άλλη παράνομη δραστηριότητα σε βάρος των οικονομικών συμφερόντων της Ένωσης.

               4.Πριν από την εφαρμογή της μακροοικονομικής χρηματοδοτικής συνδρομής της Ένωσης, η Επιτροπή αξιολογεί, μέσω επιχειρησιακής αξιολόγησης, την ορθότητα των χρηματοοικονομικών ρυθμίσεων, των διοικητικών διαδικασιών και των μηχανισμών εσωτερικού και εξωτερικού ελέγχου της Τυνησίας που σχετίζονται με τη συνδρομή.

               Άρθρο 7

               1.Η Επιτροπή επικουρείται από επιτροπή. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.

               2.Εφόσον γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.

               Άρθρο 8

               1.Η Επιτροπή υποβάλλει, έως τις 30 Ιουνίου κάθε έτους, έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή της παρούσας απόφασης κατά το προηγούμενο έτος, η οποία περιλαμβάνει αξιολόγηση αυτής της εφαρμογής. Στην εν λόγω έκθεση:

               α)εξετάζεται η πρόοδος που σημειώθηκε κατά την εφαρμογή της μακροοικονομικής χρηματοδοτικής συνδρομής της Ένωσης·

               β)αξιολογούνται η οικονομική κατάσταση και οι προοπτικές της Τυνησίας, καθώς και η πρόοδος στην εφαρμογή των μέτρων πολιτικής που αναφέρονται στο άρθρο 3 παράγραφος 1·

               γ)παρουσιάζεται η σχέση μεταξύ των όρων οικονομικής πολιτικής που καθορίζονται στο μνημόνιο συνεννόησης, των τρεχουσών οικονομικών και δημοσιονομικών επιδόσεων της Τυνησίας και των αποφάσεων της Επιτροπής να εκταμιεύσει τις δόσεις της μακροοικονομικής χρηματοδοτικής συνδρομής της Ένωσης.

               2.Το αργότερο δύο έτη μετά τη λήξη της περιόδου διάθεσης που αναφέρεται στο άρθρο 1 παράγραφος 4, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση εκ των υστέρων αξιολόγησης, αξιολογώντας τα αποτελέσματα και την αποτελεσματικότητα της περατωθείσας μακροοικονομικής χρηματοδοτικής συνδρομής της Ένωσης καθώς και τον βαθμό στον οποίο συνέβαλαν στην επίτευξη των σκοπών της συνδρομής.

               Άρθρο 9

               Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

               Βρυξέλλες,

                  Για το Ευρωπαϊκό Κοινοβούλιο

                        Για το Συμβούλιο

                  Ο Πρόεδρος

                        Ο Πρόεδρος

               ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

               1.ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

               1.1.Τίτλος της πρότασης/πρωτοβουλίας

               1.2.Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ

               1.3.Χαρακτήρας της πρότασης/πρωτοβουλίας

               1.4.Στόχοι

               1.5.Αιτιολόγηση της πρότασης/πρωτοβουλίας

               1.6.Διάρκεια και δημοσιονομικός αντίκτυπος

               1.7.Προβλεπόμενος(-οι) τρόπος(-οι) διαχείρισης

               2.MEΤΡΑ ΔΙΑΧΕΙΡΙΣΗΣ

               2.1.Διατάξεις στον τομέα της παρακολούθησης και της υποβολής εκθέσεων

               2.2.Σύστημα διαχείρισης και ελέγχου

               2.3.Μέτρα για την πρόληψη περιπτώσεων απάτης και παρατυπίας

               3.ΕΚΤΙΜΩΜΕΝΗ ΔΗΜΟΣΙΟΝΟΜΙΚΗ ΕΠΙΠΤΩΣΗ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

               3.1.Τομέας(είς)του πολυετούς δημοσιονομικού πλαισίου και γραμμή(ές) δαπανών του προϋπολογισμού που επηρεάζονται

               3.2.Εκτιμώμενες επιπτώσεις στις δαπάνες

               3.3.Εκτιμώμενος αντίκτυπος στα έσοδα

               ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

               1.ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

               1.1.Τίτλος της πρότασης/πρωτοβουλίας

               Απόφαση για τη χορήγηση συμπληρωματικής μακροοικονομικής χρηματοδοτικής συνδρομής στη Δημοκρατία της Τυνησίας

               1.2.Σχετικός(οί) τομέας(είς) πολιτικής που αφορά(ούν) τη δομή ΔΒΔ/ΠΒΔ
                  13

               Τομέας πολιτικής:
                     Τίτλος 01 – Οικονομικές και χρηματοδοτικές υποθέσεις

               Δραστηριότητα:
                     03 – Διεθνείς οικονομικές και χρηματοδοτικές υποθέσεις

               1.3.Χαρακτήρας της πρότασης/πρωτοβουλίας

               X Η πρόταση/πρωτοβουλία αφοράνέα δράση

               1.4.Στόχοι

               1.4.1.Ο(Οι) πολυετής(-είς) στρατηγικός(-οί) στόχος(-οι) της Επιτροπής που εξυπηρετείται(-ούνται) από την πρόταση/πρωτοβουλία

               «Προαγωγή της ευημερίας πέρα από την ΕΕ»

               Ο κύριος σχετικός τομέας δραστηριότητας της ΓΔ ECFIN είναι:

               1. Προώθηση της εφαρμογής της Ευρωπαϊκής Πολιτικής Γειτονίας με την εμβάθυνση της οικονομικής ανάλυσης και την ενίσχυση του πολιτικού διαλόγου και της παροχής συμβουλών επί των οικονομικών πτυχών των σχεδίων δράσης.

               2. Ανάπτυξη, παρακολούθηση και υλοποίηση της μακροοικονομικής χρηματοδοτικής συνδρομής για τρίτες χώρες εταίρους, σε συνεργασία με τους συναφείς διεθνείς χρηματοδοτικούς οργανισμούς.

               1.4.2.Ειδικός(-οί) στόχος(-οι) και σχετική(-ές) δραστηριότητα(-ες) ΔΒΔ/ΠΒΔ

               Ειδικός στόχος αριθ. 1: «Χορήγηση μακροοικονομικής χρηματοδοτικής συνδρομής σε τρίτες χώρες για την επίλυση κρίσιμων προβλημάτων του ισοζυγίου πληρωμών τους και για την αποκατάσταση της βιωσιμότητας του εξωτερικού τους χρέους»

               Σχετική(-ές) δραστηριότητα(-ες) ΔΒΔ/ΠΒΔ: Διεθνείς Οικονομικές και Χρηματοδοτικές Σχέσεις, παγκόσμια διακυβέρνηση.

               1.4.3.Αναμενόμενο(-α) αποτέλεσμα(-τα) και επιπτώσεις

               Η προτεινόμενη συνδρομή αποτελείται από δάνειο της ΕΕ ύψους 500 εκατομμυρίων ευρώ προς τη Δημοκρατία της Τυνησίας (εφεξής «Τυνησία»), με σκοπό τη συμβολή στην εδραίωση μιας περισσότερο διατηρήσιμης κατάστασης του ισοζυγίου πληρωμών. Η συνδρομή, που θα εκταμιευθεί σε τρεις δόσεις, θα βοηθήσει τη χώρα να ξεπεράσει τη δυσχερή οικονομική κατάσταση και την κατάσταση που αντιμετωπίζει ως προς το ισοζύγιο πληρωμών, η οποία επιδεινώθηκε από τις τρομοκρατικές επιθέσεις που υπέστη το 2015 και από τη συνεχιζόμενη εσωτερική και περιφερειακή αναταραχή. Επίσης, θα προωθήσει διαρθρωτικές μεταρρυθμίσεις που αποσκοπούν στην αύξηση της βιώσιμης οικονομικής ανάπτυξης και τη βελτίωση της διαχείρισης των δημόσιων οικονομικών.

               1.4.4.Δείκτες αποτελεσμάτων και επιπτώσεων

               Οι αρχές θα πρέπει να υποβάλλουν αναφορά σε τακτική βάση προς τις υπηρεσίες της Επιτροπής σχετικά με την εξέλιξη σειράς δεικτών και αναλυτική έκθεση συμμόρφωσης με τους συμφωνηθέντες όρους πολιτικής πριν από την εκταμίευση της δεύτερης και της τρίτης δόσης της συνδρομής.

               Μετά την επιχειρησιακή αξιολόγηση των χρηματοδοτικών κυκλωμάτων και των διοικητικών διαδικασιών που θα πραγματοποιηθεί στην Τυνησία κατά την προετοιμασία της παρούσας πράξης, οι υπηρεσίες της Επιτροπής θα εξακολουθήσουν να παρακολουθούν τη διαχείριση των δημόσιων οικονομικών. Η αντιπροσωπεία της ΕΕ στην Τυνησία θα υποβάλλει επίσης τακτική αναφορά επί των πτυχών που είναι συναφείς με την παρακολούθηση της συνδρομής. Οι υπηρεσίες της Επιτροπής θα βρίσκονται σε στενή συνεργασία με το ΔΝΤ και την Παγκόσμια Τράπεζα προκειμένου να επωφεληθούν από την πείρα και τις δραστηριότητες που αναπτύσσουν οι οργανισμοί αυτοί στην Τυνησία.

               Η πρόταση νομοθετικής απόφασης προβλέπει την υποβολή ετήσιας έκθεσης προς το Συμβούλιο και το Ευρωπαϊκό Κοινοβούλιο, που θα περιέχει εκτίμηση της υλοποίησης της παρούσας συνδρομής. Θα διενεργηθεί ανεξάρτητη εκ των υστέρων αξιολόγηση εντός δύο ετών από τη λήξη της περιόδου εφαρμογής.

               1.5.Αιτιολόγηση της πρότασης/πρωτοβουλίας

               1.5.1.Βραχυπρόθεσμη ή μακροπρόθεσμη κάλυψη αναγκών

               Η εκταμίευση της συνδρομής θα εξαρτηθεί από την ικανοποιητική εφαρμογή του μελλοντικού οικονομικού προγράμματος μεταξύ της Τυνησίας και του ΔΝΤ, που αναμένεται να έχει τεθεί σε εφαρμογή έως τον Μάρτιο του 2016. Η Επιτροπή πρέπει να συμφωνήσει επιπλέον με τις αρχές της Τυνησίας σε ορισμένους όρους πολιτικής, όπως αυτοί ορίζονται στο μνημόνιο συνεννόησης, που θα πρέπει να εκπληρωθούν πριν από την εκ μέρους της αποδέσμευση της δεύτερης και της τρίτης δόσης.

               1.5.2.Προστιθέμενη αξία της παρέμβασης της ΕΕ

               Βοηθώντας τη χώρα να υπερβεί τον οικονομικό κλονισμό που προκλήθηκε από τις τρομοκρατικές επιθέσεις του 2015, και από την εσωτερική και περιφερειακή αναταραχή, η προτεινόμενη ΜΧΣ θα συμβάλει στην προώθηση της μακροοικονομικής σταθερότητας και των οικονομικών μεταρρυθμίσεων, στηρίζοντας ταυτόχρονα την εδραίωση της πολιτικής μετάβασης στη χώρα. Συμπληρώνοντας τους πόρους που χορηγούν οι διεθνείς χρηματοπιστωτικοί οργανισμοί, η ΕΕ και οι λοιποί χορηγοί, θα συμβάλλει στη συνολική αποτελεσματικότητα του πακέτου χρηματοδοτικής στήριξης που χορηγήθηκε από τη διεθνή κοινότητα χορηγών.

               Το προτεινόμενο πρόγραμμα θα ενισχύσει τη μεταρρυθμιστική δέσμευση της κυβέρνησης και τη βούλησή της για στενότερες σχέσεις με την ΕΕ. Το αποτέλεσμα αυτό θα επιτευχθεί, μεταξύ άλλων, με την επιβολή κατάλληλων όρων για την εκταμίευση της συνδρομής. Σε ευρύτερο πλαίσιο, το πρόγραμμα θα μεταδώσει στις άλλες χώρες της περιοχής το μήνυμα ότι η ΕΕ συνεχίζει να στηρίζει χώρες που εισέρχονται σε μια σαφή διαδικασία πολιτικών μεταρρυθμίσεων σε περιόδους οικονομικών δυσκολιών.

               1.5.3.Διδάγματα από ανάλογες εμπειρίες του παρελθόντος

               Από το 2004 έχουν διενεργηθεί συνολικά δεκαέξι εκ των υστέρων αξιολογήσεις πράξεων μακροοικονομικής χρηματοδοτικής συνδρομής. Σύμφωνα με το συμπέρασμα των αξιολογήσεων αυτών, οι πράξεις ΜΧΣ συμβάλλουν όντως, αν και ενίοτε σε μέτριο βαθμό και με έμμεσο τρόπο, στη βελτίωση της εξωτερικής βιωσιμότητας, στη μακροοικονομική σταθερότητα και στην επίτευξη διαρθρωτικών μεταρρυθμίσεων στην αποδέκτρια χώρα. Στις περισσότερες περιπτώσεις, οι πράξεις ΜΧΣ είχαν θετική επίδραση στο ισοζύγιο πληρωμών της δικαιούχου χώρας και συνέβαλαν στη χαλάρωση των δημοσιονομικών περιορισμών της. Οδήγησαν επίσης σε σχετική αύξηση της οικονομικής ανάπτυξης.

               1.5.4.Συμβατότητα και ενδεχόμενη συνέργεια με άλλα κατάλληλα μέσα

               Η ΕΕ συγκαταλέγεται στους κυριότερους δωρητές της Τυνησίας. Η χρηματοδοτική συνδρομή που χορηγήθηκε στο πλαίσιο του ευρωπαϊκού μηχανισμού γειτονίας (ΕΜΓ), και παλαιότερα στο πλαίσιο του ευρωπαϊκού μηχανισμού γειτονίας και εταιρικής σχέσης (ΕΜΓΕΣ), ανήλθε σε 801 εκατ. ευρώ για την περίοδο 2011-2015, ποσό το οποίο περιλαμβάνει 277 εκατ. ευρώ στο πλαίσιο των κονδυλίων του προγράμματος SPRING και του γενικού προγράμματος (155 εκατ. ευρώ και 122 εκατ. ευρώ, αντίστοιχα). Τα κεφάλαια αυτά συμπληρώθηκαν με χρηματοδότηση από άλλα μέσα της ΕΕ, όπως το μέσο σταθερότητας (ΜΣ), το Ευρωπαϊκό Μέσο για τη δημοκρατία και τα δικαιώματα του ανθρώπου (EIDHR), το Ταμείο επενδύσεων γειτονίας (NIF) και τα θεματικά προγράμματα στο πλαίσιο του μηχανισμού αναπτυξιακής συνεργασίας (ΜΑΣ). Η Ευρωπαϊκή Τράπεζα Επενδύσεων έχει χορηγήσει δάνεια ύψους 1.338 εκατ. ευρώ από το 2011, εκ των οποίων 200 εκατ. ευρώ το 2015. Τέλος, η ΜΧΣ-Ι ύψους 300 εκατ. ευρώ που εγκρίθηκε το 2014 εφαρμόζεται ικανοποιητικά, και μόνο η τελευταία δόση ύψους 100 εκατομμυρίων δεν έχει ακόμη εκταμιευτεί.

               Η καθοριστική προστιθέμενη αξία της ΜΧΣ σε σύγκριση με άλλα ενωσιακά μέσα θα είναι η δημιουργία ενός σταθερού μακροοικονομικού πλαισίου, συμπεριλαμβανομένης της προαγωγής διατηρήσιμου ισοζυγίου πληρωμών και διατηρήσιμης δημοσιονομικής κατάστασης, και ενός κατάλληλου πλαισίου για διαρθρωτικές μεταρρυθμίσεις. Η ΜΧΣ δεν έχει χαρακτήρα τακτικής χρηματοδοτικής συνδρομής ούτε προορίζεται για τη στήριξη της οικονομικής και κοινωνικής ανάπτυξης των χωρών στις οποίες χορηγείται. Πρόκειται να διακοπεί μόλις η κατάσταση των εξωτερικών συναλλαγών της χώρας επανέλθει σε διατηρήσιμη τροχιά. Στη συνέχεια θα χρησιμοποιηθούν τα κανονικά μέσα συνδρομής συνεργασίας της ΕΕ.

               Η ΜΧΣ θα πρέπει επίσης να είναι συμπληρωματική των παρεμβάσεων των διεθνών χρηματοδοτικών οργανισμών, ιδιαίτερα δε των προγραμμάτων εξυγίανσης και μεταρρύθμισης που στηρίζονται από τo ΔΠΜ του ΔΝΤ και το δάνειο ανάπτυξης πολιτικής της Παγκόσμιας Τράπεζας.

               1.6.Διάρκεια και δημοσιονομικός αντίκτυπος

               X Πρόταση/Πρωτοβουλία περιορισμένης διάρκειας

               X Ισχύς πρότασης/πρωτοβουλίας: 2,5 έτη από την έναρξη ισχύος του μνημονίου συνεννόησης, μνεία του οποίου γίνεται στο άρθρο 1 παράγραφος 4 της απόφασης.

               X Η δημοσιονομική επίπτωση αναμένεται να γίνει αισθητή από το 2016 έως το 2019

               1.7.Προβλεπόμενος(-οι) τρόπος(-οι) διαχείρισης
                  14

               X Κεντρική άμεση διαχείριση από την Επιτροπή

               2.MEΤΡΑ ΔΙΑΧΕΙΡΙΣΗΣ

               2.1.Διατάξεις στον τομέα της παρακολούθησης και της υποβολής εκθέσεων

               Η παρούσα ενίσχυση είναι μακροοικονομικής φύσεως και έχει σχεδιαστεί έτσι, ώστε να είναι συμβατή με το μελλοντικό οικονομικό πρόγραμμα που στηρίζεται από το ΔΝΤ. Οι υπηρεσίες της Επιτροπής θα παρακολουθούν την πορεία της δράσης με βάση δείκτες προόδου όσον αφορά την εφαρμογή του προγράμματος του ΔΝΤ και των ειδικών μέτρων μεταρρύθμισης που θα συμφωνηθούν με τις αρχές της Τυνησίας σε μνημόνιο συνεννόησης (βλέπε επίσης σημείο 1.4.4).

               2.2.Σύστημα διαχείρισης και ελέγχου

               2.2.1.Κίνδυνος(-οι) που έχει(-ουν) εντοπιστεί

               Υπάρχουν πιστωτικοί κίνδυνοι, κίνδυνοι πολιτικής και πολιτικοί κίνδυνοι συνδεδεμένοι με την προτεινόμενη πράξη ΜΧΣ.

               Υπάρχει κίνδυνος η μακροοικονομική χρηματοδοτική συνδρομή, η οποία δεν καλύπτει συγκεκριμένες δαπάνες, να χρησιμοποιηθεί παρατύπως. Γενικά, ο κίνδυνος αυτός συνδέεται με παράγοντες όπως η ποιότητα των συστημάτων διαχείρισης της κεντρικής τράπεζας και του Υπουργείου Οικονομικών και η καταλληλότητα των δυνατοτήτων εσωτερικού και εξωτερικού ελέγχου

               Ένας άλλος βασικός κίνδυνος της πράξης απορρέει από την εσωτερική ασφάλεια, ιδίως σε ό,τι αφορά το ενδεχόμενο τρομοκρατικών επιθέσεων, γεγονός που μπορεί να αποσταθεροποιήσει περαιτέρω τους βασικούς οικονομικούς τομείς, να αποδυναμώσει την πολιτική βούληση των αρχών για εφαρμογή των αναγκαίων οικονομικών μεταρρυθμίσεων με αποτέλεσμα την υποδαύλιση κοινωνικών αναταραχών. Ο εκτροχιασμός της διαδικασίας προσαρμογής μπορεί να θέσει σε κίνδυνο τους στόχους του προγράμματος που στηρίζει το ΔΝΤ, να αποδυναμώσει την μακροοικονομική σταθερότητα και να αποτρέψει την αποτελεσματική εκταμίευση της ΜΧΣ-II. Σημαντικό κίνδυνο αποτελεί επίσης η περιφερειακή σύγκρουση όσον αφορά την πολιτική κατάσταση, ιδίως όσον αφορά τη Λιβύη, που έχει αρνητικό αντίκτυπο στην οικονομική και κοινωνική κατάσταση στην Τυνησία, μεταξύ άλλων λόγω της ροής προσφύγων από τη Λιβύη.

               Τέλος, υπάρχουν κίνδυνοι που απορρέουν από πιθανή εξασθένιση του ευρωπαϊκού και του παγκόσμιου οικονομικού περιβάλλοντος (δεδομένης της υψηλής εξάρτησης της Τυνησίας από την αγορά της ΕΕ) και την αύξηση των διεθνών τιμών της ενέργειας και των τροφίμων, οι οποίες θα έχουν σημαντικές συνέπειες στη δημοσιονομική κατάσταση και στην κατάσταση του ισοζυγίου πληρωμών της χώρας.

               2.2.2.Προβλεπόμενη(-ες) μέθοδος(-οι) ελέγχου

               Η μακροοικονομική χρηματοδοτική αυτή συνδρομή υπόκειται στις διαδικασίες εξακρίβωσης και ελέγχου υπό την ευθύνη της Επιτροπής, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης (OLAF), και του Ελεγκτικού Συνεδρίου.

               2.2.3.Κόστος και οφέλη των ελέγχων και πιθανό ποσοστό μη συμμόρφωσης

               Οι βασικές δαπάνες για την Επιτροπή που σχετίζονται με τις μεθόδους επαλήθευσης και ελέγχου, περιγράφονται στον πίνακα 3.2.1. Επιπλέον, υπάρχει και κόστος που αφορά το Ελεγκτικό Συνέδριο και τις πιθανές παρεμβάσεις της OLAF. Η επιχειρησιακή αξιολόγηση, η οποία διεξήχθη από τις υπηρεσίες της Επιτροπής το 2014, όχι μόνον συμβάλλει στην αξιολόγηση των κινδύνων κατάχρησης των κονδυλίων, αλλά έχει και το παράπλευρο όφελος ότι παρέχει χρήσιμες πληροφορίες σχετικά με τις απαραίτητες μεταρρυθμίσεις στον τομέα της διαχείρισης των δημόσιων οικονομικών, κάτι το οποίο μπορεί να ληφθεί υπόψη στους όρους πολιτικής της πράξης. Όσον αφορά το πιθανό ποσοστό μη συμμόρφωσης, ο κίνδυνος μη συμμόρφωσης (μη αποπληρωμή του δανείου ή κατάχρηση των κονδυλίων) κρίνεται χαμηλός βάσει της πείρας που έχει συσσωρευτεί σε σχέση με τον μηχανισμό της ΜΧΣ από τη δημιουργία του.

               2.3.Μέτρα για την πρόληψη περιπτώσεων απάτης και παρατυπίας

               Προκειμένου να μετριαστούν οι κίνδυνοι παράτυπης χρήσης, θα ληφθούν ορισμένα μέτρα:

               Πρώτον, το μνημόνιο συνεννόησης και η συμφωνία δανειοδότησης θα συμπεριλαμβάνουν μια δέσμη διατάξεων σχετικά με τον έλεγχο, την πρόληψη της διαφθοράς, τους λογιστικούς ελέγχους και την ανάκτηση κεφαλαίων σε περίπτωση απάτης ή διαφθοράς. Επίσης, η συνδρομή καταβάλλεται σε ειδικό λογαριασμό στην κεντρική τράπεζα της Τυνησίας.

               Επιπλέον, οι υπηρεσίες της Επιτροπής διεξήγαγαν, τον Ιανουάριο του 2014, με τη βοήθεια εξωτερικών συμβούλων, επιχειρησιακή αξιολόγηση προκειμένου να αξιολογήσουν την αξιοπιστία των χρηματοπιστωτικών κυκλωμάτων και των διοικητικών διαδικασιών που συνδέονται με αυτό το είδος συνδρομής. Η ως άνω αξιολόγηση κατέληξε στο συμπέρασμα ότι το πλαίσιο για τη συνετή οικονομική διαχείριση της μακροοικονομικής χρηματοδοτικής συνδρομής είναι επαρκώς αποτελεσματικό στην Τυνησία. Η Επιτροπή έλαβε υπόψη ορισμένες από τις συστάσεις της επιχειρησιακής αξιολόγησης στην προϋπόθεση της μεταρρύθμισης της διαχείρισης των δημόσιων οικονομικών που περιλαμβάνεται στο πρόγραμμα ΜΧΣ Ι και προτίθεται να το πράξει σε σχέση με τις προϋποθέσεις που σχετίζονται με τη νέα προτεινόμενη ΜΧΣ. Η Επιτροπή χρησιμοποιεί και άλλες δράσεις δημοσιονομικής στήριξης για να βοηθήσει τις αρχές της Τυνησίας να βελτιώσουν τη διαχείριση των δημόσιων οικονομικών, και οι προσπάθειες αυτές υποστηρίζονται επίσης και από άλλους χορηγούς.

               Τέλος, η συνδρομή υπόκειται στις διαδικασίες εξακρίβωσης και ελέγχου υπό την ευθύνη της Επιτροπής, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης (OLAF), και του Ελεγκτικού Συνεδρίου.

               3.ΕΚΤΙΜΩΜΕΝΗ ΔΗΜΟΣΙΟΝΟΜΙΚΗ ΕΠΙΠΤΩΣΗ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

               3.1.Τομέας(είς) του πολυετούς δημοσιονομικού πλαισίου και γραμμή(ές) δαπανών του προϋπολογισμού που επηρεάζονται

               Υφιστάμενες γραμμές του προϋπολογισμού

               01 03 02: Μακροοικονομική χρηματοδοτική συνδρομή

               01 04 01 14 – Τροφοδότηση του ταμείου εγγυήσεων

               Κατά σειρά τομέων του πολυετούς δημοσιονομικού πλαισίου και γραμμών του προϋπολογισμού.

                        Τομέας πολυετούς δημοσιονομικού πλαισίου

                        Γραμμή προϋπολογισμού

                        Είδος
                        δαπάνης

                        Συμμετοχή

                        Αριθμός
                           [Περιγραφή…...….]

                        ΔΠ/ΜΔΠ
                        (
                           15
                        )

                        χωρών ΕΖΕΣ
                           16

                        από υποψήφιες χώρες
                           17

                        από τρίτες χώρες

                        κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού

                        4

                        01 03 02

                        Μακροοικονομική χρηματοδοτική συνδρομή

                        Διαχωρ.

                        ΌΧΙ

                        ΌΧΙ

                        ΌΧΙ

                        ΌΧΙ

                        4

                        01 04 01 14

                        Τροφοδότηση του Ταμείου Εγγυήσεων

                        Διαχωρ.

                        ΌΧΙ

                        ΌΧΙ

                        ΌΧΙ

                        ΌΧΙ

               01 04 01 04 – Εγγύηση της Ευρωπαϊκής Ένωσης για τα ενωσιακά δάνεια που αντλούνται για μακροοικονομική χρηματοδοτική συνδρομή σε τρίτες χώρες: Το Ταμείο Εγγυήσεων για τις εξωτερικές δράσεις πρέπει να τροφοδοτείται σύμφωνα με τον τροποποιημένο κανονισμό για το Ταμείο. Σύμφωνα με τον εν λόγω κανονισμό, τα δάνεια βασίζονται στο οφειλόμενο ποσό στο τέλος του έτους. Το ταμείο εγγυήσεων θα πρέπει να τροφοδοτείται, με τη χρήση κεφαλαίων από τη γραμμή του προϋπολογισμού 01 04 01 14 («Τροφοδότηση του Ταμείου Εγγυήσεων»), σε ποσοστό 9 % των συνολικών εκκρεμών υποχρεώσεων. Το ποσό τροφοδότησης υπολογίζεται στην αρχή του έτους "ν", βάσει της διαφοράς μεταξύ του ποσού-στόχου και της αξίας των καθαρών διαθεσίμων του ταμείου, στο τέλος του έτους "ν–1". Το εν λόγω ποσό της τροφοδότησης εισάγεται το έτος "ν" στο προσχέδιο προϋπολογισμού του έτους "ν+1" και καταβάλλεται πραγματικά με μια πράξη στην αρχή του έτους "ν+1" από το κονδύλιο «Τροφοδότηση του Ταμείου Εγγυήσεων» (γραμμή προϋπολογισμού 01 04 01 14). Κατά συνέπεια, για τον υπολογισμό της τροφοδότησης του Ταμείου στα τέλη του έτους "ν-1" θα ληφθεί υπόψη στο ποσό-στόχος ποσοστό 9% (45 εκατ. ευρώ κατ' ανώτατο όριο) του πραγματικά εκταμιευθέντος ποσού.

               Τα κονδύλια του προϋπολογισμού (με την εγγραφή «π.υ.»), που αντικατοπτρίζουν την εγγύηση του προϋπολογισμού για το δάνειο, θα ενεργοποιηθούν μόνο σε περίπτωση κατάπτωσης της εγγύησης. Δεν αναμένεται η κατάπτωση της εγγύησης του προϋπολογισμού.

               Νέες γραμμές του προϋπολογισμού, των οποίων έχει ζητηθεί η δημιουργία: χωρίς αντικείμενο.

               3.2.Εκτιμώμενες επιπτώσεις στις δαπάνες

               3.2.1.Συνοπτική παρουσίαση των εκτιμώμενων επιπτώσεων στις δαπάνες

               εκατ. ευρώ (με ακρίβεια τρίτου δεκαδικού ψηφίου)

                        Τομέας του πολυετούς δημοσιονομικού πλαισίου:

                        4

                        ΓΔ: ECFIN

                        Έτος
                        2016
                           18

                        Έτος
                        2017

                        Έτος
                        2018

                        Έτος
                        2019

                        ΣΥΝΟΛΟ

                        • Επιχειρησιακές πιστώσεις

                        Γραμμή του προϋπολογισμού 01 04 01 14 – Τροφοδότηση του ταμείου εγγυήσεων

                        Αναλήψεις υποχρεώσεων

                        (1 a)

                        31,5

                        13,5

                        45

                        Πληρωμές

                        (2a)

                        31,5

                        13,5

                        45

                        Πιστώσεις διοικητικού χαρακτήρα χρηματοδοτούμενες από το κονδύλιο ειδικών προγραμμάτων
                           19

                        (επιχειρησιακή αξιολόγηση και εκ των υστέρων αξιολόγηση)

                        Γραμμή του προϋπολογισμού 01 03 02

                        Αναλήψεις υποχρεώσεων

                        3)

                        0,15

                        0,15

                        Πληρωμές

                        (3 a)

                        0,05

                        0,10

                        0,15

                        ΣΥΝΟΛΟ πιστώσεων
                           για τη ΓΔ ECFIN

                        Αναλήψεις υποχρεώσεων

                        =1+1α +3

                        31,65

                        13,5

                        45,15

                        Πληρωμές

                        =2+2α

                        +3

                        31,55

                        13,6

                        45,15

                        • ΣΥΝΟΛΟ επιχειρησιακών πιστώσεων

                        Αναλήψεις υποχρεώσεων

                        4)

                        31,65

                        13,5

                        45,15

                        Πληρωμές

                        5)

                        31,55

                        13,6

                        45,15

                        ΣΥΝΟΛΟ πιστώσεων διοικητικού χαρακτήρα χρηματοδοτούμενων από το κονδύλιο ειδικών προγραμμάτων

                        6)

                        ΣΥΝΟΛΟ πιστώσεων
                           του ΤΟΜΕΑ 4
                        του πολυετούς δημοσιονομικού πλαισίου

                        Αναλήψεις υποχρεώσεων

                        =4+ 6

                        31,65

                        13,5

                        45,15

                        Πληρωμές

                        =5+ 6

                        31,55

                        13,6

                        45,15

               Αν η πρόταση/πρωτοβουλία επηρεάζει περισσότερους του ενός τομείς:

               εκατ. ευρώ (με ακρίβεια τρίτου δεκαδικού ψηφίου)

                        Τομέας του πολυετούς δημοσιονομικού πλαισίου:

                        5

                        «Διοικητικές δαπάνες»

                        Έτος
                        2016

                        Έτος
                        2017

                        Έτος
                        2018

                        Έτος
                        2019

                        ΣΥΝΟΛΟ

                        ΓΔ: ECFIN

                        • Ανθρώπινοι πόροι

                        0,039

                        0,029

                        0,021

                        0,016

                        0,105

                        • Άλλες διοικητικές δαπάνες

                        0,025

                        0,015

                        0,040

                        ΣΥΝΟΛΟ ΓΔ ECFIN

                        Πιστώσεις

                        0,064

                        0,044

                        0,021

                        0,016

                        0,145

                        ΣΥΝΟΛΟ πιστώσεων
                           του ΤΟΜΕΑ 5
                        του πολυετούς δημοσιονομικού πλαισίου

                        (Σύνολο αναλήψεων υποχρεώσεων = Σύνολο πληρωμών)

                        0,064

                        0,044

                        0,021

                        0,016

                        0,145

               εκατ. ευρώ (με ακρίβεια τρίτου δεκαδικού ψηφίου)

                        Έτος
                        2016
                           20

                        Έτος
                        2017

                        Έτος
                        2018

                        Έτος
                        2019

                        ΣΥΝΟΛΟ

                        ΣΥΝΟΛΟ πιστώσεων
                           των ΤΟΜΕΩΝ 1 έως 5
                        του πολυετούς δημοσιονομικού πλαισίου

                        Αναλήψεις υποχρεώσεων

                        0,064

                        0,044

                        31,671

                        13,516

                        45,295

                        Πληρωμές

                        0,064

                        0,044

                        31,571

                        13,616

                        45,295

               3.2.2.Εκτιμώμενος αντίκτυπος στις επιχειρησιακές πιστώσεις

               –◻
                     ◻Η πρόταση/πρωτοβουλία δεν συνεπάγεται τη χρησιμοποίηση επιχειρησιακών πιστώσεων

               –X Η πρόταση/πρωτοβουλία συνεπάγεται τη χρησιμοποίηση επιχειρησιακών πιστώσεων, όπως εξηγείται κατωτέρω:

               Πιστώσεις αναλήψεων υποχρεώσεων σε εκατ. ευρώ (με τρία δεκαδικά ψηφία)

                        Να προσδιοριστούν οι στόχοι και τα αποτελέσματα

                        ⇩

                         ΕΙΔΙΚΟΣ ΣΤΟΧΟΣ αριθ. 1

                        Έτος 2016

                        Έτος 2017

                        Έτος 2018

                        Έτος 2019

                        Είδος

                        Αριθμός

                        Κόστος

                        Αριθμός

                        Κόστος

                        Αριθμός

                        Κόστος

                        Αριθμός

                        Κόστος

                        Συνολικός αριθμός

                        Συνολικό κόστος

                        - Υλοποίηση 1

                        Εκ των υστέρων αξιολόγηση

                        1

                        0,15

                        1

                        0,15

                        - Υλοποίηση 2

                        Τροφοδότηση του Ταμείου Εγγυήσεων

                        1

                        31,5

                        1

                        13,5

                        2

                        45

                        Υποσύνολο για τον ειδικό στόχο αριθ. 1

                        2

                        31,65

                        1

                        13,5

                        3

                        45,15

                        ΣΥΝΟΛΙΚΟ ΚΟΣΤΟΣ

                        2

                        31,65

                        1

                        13,5

                        3

                        45,15

               3.2.3.Εκτιμώμενος αντίκτυπος στις πιστώσεις διοικητικού χαρακτήρα:

               3.2.3.1.Συνοπτική παρουσίαση

               –◻
                     ◻Η πρόταση/πρωτοβουλία δεν συνεπάγεται τη χρησιμοποίηση πιστώσεων διοικητικού χαρακτήρα.

               –X Η πρόταση/πρωτοβουλία συνεπάγεται τη χρησιμοποίηση πιστώσεων διοικητικού χαρακτήρα, όπως εξηγείται κατωτέρω:

               εκατ. ευρώ (με ακρίβεια τρίτου δεκαδικού ψηφίου)

                        Έτος
                        2016
                           21

                        Έτος
                        2017

                        Έτος
                        2018

                        Έτος
                        2019

                        Να εγγραφούν όσα έτη απαιτούνται, ώστε να εμφαίνεται η διάρκεια των επιπτώσεων (βλ. σημείο 1.6)

                        ΣΥΝΟΛΟ

                        ΤΟΜΕΑΣ 5
                           του πολυετούς δημοσιονομικού πλαισίου

                        Ανθρώπινοι πόροι

                        0,039

                        0,029

                        0,021

                        0,016

                        0,105

                        Λοιπές διοικητικές δαπάνες

                        0,025

                        0,015

                        0,040

                        Υποσύνολο ΤΟΜΕΑ 5
                           του πολυετούς δημοσιονομικού πλαισίου

                        0,064

                        0,044

                        0,021

                        0,016

                        0,145

                        Εκτός του ΤΟΜΕΑ 5
                           22
                         του πολυετούς δημοσιονομικού πλαισίου

                        Ανθρώπινοι πόροι

                        Άλλες δαπάνες
                           διοικητικής φύσης

                        Υποσύνολο
                           εκτός του ΤΟΜΕΑ 5
                           του πολυετούς δημοσιονομικού πλαισίου

                        ΣΥΝΟΛΟ

                        0,065

                        0,044

                        0,021

                        0,016

                        0,145

               Οι ανάγκες σε διοικητικές πιστώσεις θα καλυφθούν από τις πιστώσεις της ΓΔ που έχουν ήδη διατεθεί για τη διαχείριση της δράσης και/ή που έχουν ανακατανεμηθεί εντός της ΓΔ, μαζί, εφόσον απαιτηθεί, με κάθε πρόσθετο κονδύλιο που θα μπορούσε να χορηγηθεί στην αρμόδια για τη διαχείριση ΓΔ στο πλαίσιο της διαδικασίας ετήσιας χορήγησης και βάσει των υφιστάμενων ορίων του προϋπολογισμού.

               3.2.3.2. Εκτιμώμενες ανάγκες σε ανθρώπινους πόρους

               –◻
                     ◻Η πρόταση/πρωτοβουλία δεν συνεπάγεται τη χρησιμοποίηση ανθρώπινων πόρων.

               –X Η πρόταση/πρωτοβουλία συνεπάγεται τη χρησιμοποίηση ανθρώπινων πόρων, όπως εξηγείται κατωτέρω:

               Εκτίμηση η οποία πρέπει να εκφράζεται σε μονάδες ισοδυνάμων πλήρους απασχόλησης

                        Έτος
                        2016

                        Έτος
                        2017

                        Έτος 2018

                        Έτος 2019

                        Να εγγραφούν όσα έτη απαιτούνται, ώστε να εμφαίνεται η διάρκεια των επιπτώσεων (βλ. σημείο 1.6)

                        • Θέσεις εργασίας στον πίνακα προσωπικού (θέσεις μόνιμων και έκτακτων υπαλλήλων)

                        01 01 01 01 (Έδρα και γραφεία αντιπροσωπείας της Επιτροπής)

                        0,39

                        0,29

                        0,21

                        0,16

                        XX 01 01 02 (σε αντιπροσωπεία)

                        XX 01 05 01 (έμμεση έρευνα)

                        10 01 05 01 (άμεση έρευνα)

                        • Εξωτερικό προσωπικό (σε μονάδα ισοδυνάμου πλήρους απασχόλησης: ΙΠΑ)
                           23

                        XX 01 02 01 (CA, INT, SNE από το «συνολικό κονδύλιο»)

                        XX 01 02 02 (CA, INT, JED, LA και SNE στις αντιπροσωπείες)

                        XX 01 04 εε
                           24

                        - στην έδρα

                        - σε αντιπροσωπείες

                        XX 01 05 02 (CA, SNE, INT - έμμεση έρευνα)

                        10 01 05 02 (CA, SNE, INT - άμεση έρευνα)

                        Άλλες γραμμές του προϋπολογισμού (να προσδιοριστούν)

                        ΣΥΝΟΛΟ

                        0,39

                        0,29

                        0,21

                        0,16

               XX είναι ο τομέας πολιτικής ή ο σχετικός τίτλος του προϋπολογισμού.

               Οι ανάγκες σε ανθρώπινους πόρους θα καλυφθούν από το προσωπικό της ΓΔ που έχει ήδη διατεθεί για τη διαχείριση της δράσης και/ή έχει ανακατανεμηθεί στο εσωτερικό της ΓΔ και το οποίο θα συμπληρωθεί, εφόσον απαιτηθεί, με πρόσθετους πόρους που ενδέχεται να διατεθούν στην αρμόδια για τη διαχείριση ΓΔ στο πλαίσιο της ετήσιας διαδικασίας κατανομής και λαμβανομένων υπόψη των δημοσιονομικών περιορισμών.

               Το κόστος του απαιτούμενου προσωπικού εκτιμάται στη βάση του 30% των ετήσιων δαπανών για έναν υπάλληλο βαθμού AD5 – AD12

               Περιγραφή των προς εκτέλεση καθηκόντων:

                        Μόνιμοι και έκτακτοι υπάλληλοι

                        Προϊστάμενοι μονάδας: Επιβλέπουν και διαχειρίζονται την πράξη, συμφωνούν ως προς τις εκθέσεις ανασκόπησης της δανειακής σύμβασης, ηγούνται αποστολών και αξιολογούν την πρόοδο ως προς τη συμμόρφωση με τους σχετικούς όρους.

                        Υπάλληλοι: Καταρτίζουν το μνημόνιο συνεννόησης, έχουν επαφές με αρχές και διεθνείς χρηματοδοτικούς οργανισμούς, καθώς και με εξωτερικούς εμπειρογνώμονες για την επιχειρησιακή αξιολόγηση και την εκ των υστέρων αξιολόγηση, διενεργούν αποστολές επιθεώρησης, καταρτίζουν εκθέσεις των υπηρεσιών της Επιτροπής και διαδικασίες της Επιτροπής σχετικά με τη διαχείριση της συνδρομής.

                        Εξωτερικό προσωπικό

                        Άνευ αντικειμένου

               3.2.4.Συμβατότητα με το ισχύον πολυετές δημοσιονομικό πλαίσιο

               –X Η πρόταση/πρωτοβουλία είναι συμβατή με το ισχύον πολυετές δημοσιονομικό πλαίσιο.

               3.2.5.Συμμετοχή τρίτων μερών στη χρηματοδότηση

               –X Η πρόταση/πρωτοβουλία δεν προβλέπει συγχρηματοδότηση από τρίτα μέρη.

               3.3.Εκτιμώμενος αντίκτυπος στα έσοδα

               X
                     Η πρόταση/πρωτοβουλία δεν έχει κανένα δημοσιονομικό αντίκτυπο στα έσοδα.

                     (1)
                  ΕΕ L 151, της 21.5.2014, σ. 9.

                     (2)
                  ΕΕ C […] της […], σ.[…].

                     (3)
                  Θέση του Ευρωπαϊκού Κοινοβουλίου της … και Απόφαση του Συμβουλίου της …

                     (4)
                  Απόφαση αριθ. 534/2014/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη χορήγηση μακροοικονομικής χρηματοδοτικής συνδρομής στη Δημοκρατία της Τυνησίας (ΕΕ L 151 της 21.5.2014, σ. 9).

                     (5)
                  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).

                     (6)
                  Απόφαση 2010/427/ΕΕ του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΕ L 201 της 3.8.2010, σ. 30).

                     (7)
                  Κανονισμός (ΕΚ, Ευρατόμ) αριθ. 480/2009 του Συμβουλίου, της 25ης Μαΐου 2009, για την ίδρυση Ταμείου εγγυήσεων για τις εξωτερικές δράσεις (ΕΕ L 145 της 10.6.2009, σ. 10).

                     (8)
                  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).

                     (9)
                  Κατ’ εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).

                     (10)
                  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).

                     (11)
                  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).

                     (12)
                  Κανονισμός (ΕΕ, Ευρατόμ) αριθ.883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της18.9.2013, σ. 1).

                     (13)
                  ΔΒΔ: Διαχείριση βάσει δραστηριοτήτων – ΠΒΔ: Προϋπολογισμός βάσει δραστηριοτήτων.

                     (14)
                  Οι λεπτομέρειες σχετικά με τους τρόπους διαχείρισης, καθώς και οι παραπομπές στον δημοσιονομικό κανονισμό είναι διαθέσιμες στον δικτυακό τόπο BudgWeb:

                     http://www.cc.cec/budg/man/budgmanag/budgmanag_en.html

                     (15)
                  ΔΠ= Διαχωριζόμενες πιστώσεις / ΜΔΠ= Μη διαχωριζόμενες πιστώσεις

                     (16)
                  ΕΖΕΣ: Ευρωπαϊκή Ζώνη Ελεύθερων Συναλλαγών.

                     (17)
                  Υποψήφιες για ένταξη χώρες και, εφόσον συντρέχει σχετική περίπτωση, δυνάμει υποψήφιες για ένταξη χώρες των Δυτικών Βαλκανίων.

                     (18)
                  Έτος έναρξης εφαρμογής της πρότασης/πρωτοβουλίας.

                     (19)
                  Τεχνική και/ή διοικητική βοήθεια και δαπάνες στήριξης της εφαρμογής προγραμμάτων ή/και δράσεων της ΕΕ (πρώην γραμμές «BA»), έμμεση έρευνα, άμεση έρευνα.

                     (20)
                  έτος έναρξης εφαρμογής της πρότασης.

                     (21)
                  Έτος έναρξης εφαρμογής της πρότασης/πρωτοβουλίας.

                     (22)
                  Τεχνική και/ή διοικητική βοήθεια και δαπάνες στήριξης της εφαρμογής προγραμμάτων ή/και δράσεων της ΕΕ (πρώην γραμμές «BA»), έμμεση έρευνα, άμεση έρευνα.

                     (23)
                  ΣΥ= συμβασιούχος υπάλληλος· LA = τοπικός υπάλληλος, SNE= Αποσπασμένος εθνικός εμπειρογνώμονας. INT = προσωρινό προσωπικό οργανισμού («Intérimaire»), JED = νεαρής ηλικίας εμπειρογνώμονας σε αντιπροσωπεία («Jeune Expert en Délégation»).

                     (24)
                  Επιμέρους ανώτατο όριο εξωτερικού προσωπικού που καλύπτεται από επιχειρησιακές πιστώσεις (πρώην γραμμές «BA»).